
ก่อนออกเดินทาง

	ศาลปกครองเป็นองค์กรตุลาการที่จัดตั้งขึ้นเป็นเอกเทศ แยกต่างหากจากศาลยุติธรรม เพื่อทำหน้าที่พิจารณาพิพากษาคดีปกครอง ซึ่งเป็นคดีพิพาทระหว่างเอกชนกับหน่วยงานทางปกครอง หรือเจ้าหน้าที่ของรัฐ หรือคดีพิพาท ระหว่างหน่วยงานทางปกครองกับเจ้าหน้าที่ของรัฐด้วยกันเอง ในเรื่องที่เกี่ยวกับการปฏิบัติหน้าที่ตามที่กฎหมายกำหนด

	ดังนั้น ศาลในประเทศไทยจึงประกอบด้วย ศาลปกครอง ซึ่งเป็นศาลที่มีอำนาจในการพิจารณาพิพากษาคดีปกครองและศาลยุติธรรม ซึ่งเป็นศาลที่มีอำนาจในการพิจารณาพิพากษาคดีแพ่ง คดีอาญา และคดีอื่นๆ ที่กฎหมายกำหนดไว้เฉพาะ การจัดกระบวนการยุติธรรมออกเป็นกระบวนการยุติธรรมทางปกครอง ซึ่งอยู่ในอำนาจของศาลปกครอง และกระบวนการยุติธรรมทางแพ่งและอาญา ซึ่งอยู่ในอำนาจของศาลยุติธรรม ทำให้ปัจจุบันประเทศไทยจัดอยู่ในระบบศาลที่เรียกว่า “ศาลคู่” ซึ่งต่างไปจากเดิมที่เป็นระบบ “ศาลเดี่ยว”

	มาตรา 9 วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.2542 บัญญัติว่า ศาลปกครองมีอำนาจพิจารณาพิพากษา หรือมีคำสั่งในเรื่องดังต่อไปนี้

	(1) คดีพิพาทเกี่ยวกับการที่หน่วยงานทางปกครอง หรือเจ้าหน้าที่ของรัฐกระทำการโดยไม่ชอบด้วยกฎหมาย ไม่ว่าจะเป็นการออกกฎ คำสั่ง หรือการกระทำอื่นใด เนื่องจากกระทำโดยไม่มีอำนาจ หรือนอกเหนืออำนาจหน้าที่ หรือไม่ถูกต้องตามกฎหมาย หรือโดยไม่ถูกต้องตามรูปแบบ ขั้นตอน หรือวิธีการ อันเป็นสาระสำคัญที่กำหนดไว้สำหรับการกระทำนั้น หรือโดยไม่สุจริต หรือมีลักษณะเป็นการเลือกปฏิบัติที่ไม่เป็นธรรม หรือมีลักษณะเป็นการสร้างขั้นตอนโดยไม่จำเป็น หรือสร้างภาระให้เกิดกับประชาชนเกินสมควร หรือเป็นการใช้ดุลพินิจโดยมิชอบ

	(2) คดีพิพาทเกี่ยวกับการที่หน่วยงานทางปกครอง หรือเจ้าหน้าที่ของรัฐละเลยต่อหน้าที่ ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร

	(3) คดีพิพาทเกี่ยวกับการกระทำละเมิดหรือความรับผิดอย่างอื่น ของหน่วยงานทางปกครองหรือเจ้าหน้าที่ของรัฐ อันเกิดจากการใช้อำนาจตามกฎหมาย หรือจากกฎ คำสั่งทางปกครอง หรือคำสั่งอื่น หรือจากการละเลยต่อหน้าที่ ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร

	(4) คดีพิพาทเกี่ยวกับสัญญาทางปกครอง

	(5) คดีที่มีกฎหมายกำหนดให้หน่วยงานทางปกครอง หรือเจ้าหน้าที่ของรัฐฟ้องคดีต่อศาล เพื่อบังคับให้บุคคลต้องกระทำ หรือละเว้นกระทำอย่างหนึ่งอย่างใด

	(6) คดีพิพาทเกี่ยวกับเรื่องที่มีกฎหมายกำหนด ให้อยู่ในเขตอำนาจศาลปกครอง

สถานีที่ 1 เพราะอดีตที่ฝังใจ

เทียบเคียงคำพิพากษาศาลปกครองสูงสุด
คดีหมายเลขแดงที่ อ.4/2553

รูปภาพ ภาพการ์ตูนชานชลาสถานีรถไฟ และมีป้ายภายในป้ายมีข้อความว่า เพราะอดีตที่ฝังใจ


	การศึกษาคือการลงทุนและลงทุนเป็นเงินที่สูงมากด้วย ประโยคฮิตติดปากที่ผ่านการพิสูจน์แล้วว่า จริง!! ใครบ้านรวยก็ดีไป แต่ใครไม่มีนี่สิต้องวิ่งเต้นไขว่คว้าหากันต่อไป

	ทุนการศึกษาก็เป็นโอกาสหนึ่งที่มาช่วยเติมเต็ม ให้คนที่ขาดทุนรอนในการเล่าเรียน แต่ปัญหาการผิดสัญญาทุนก็มีตามมาด้วยเหมือนกัน ก็อ้างเหตุผลกันไป สถานีคดีปกครองตอนนี้ก็เป็นตัวอย่างหนึ่งที่น่าสนใจ มาดูกันว่าจะเป็นยังไงบอกเลยว่ารันทดสุดๆ

	เรื่องราวสุดดราม่าน้ำตานองตรอมตรมระทมจิตราวกับละครหลังข่าวภาคค่ำเรื่องนี้ เหตุเริ่มมาจาก “นายขวัญอ่อน” เด็กหนุ่มเรียนดี มีใจรักวิทยาศาสตร์แต่ปราศจากปัจจัย (เงิน) ในการเรียน แต่ด้วยความเก่งเด้งแบบทะลุประตูโรงเรียนมาตั้งแต่ ม.ปลาย

ทำให้ได้รับทุนการศึกษาตามโครงการพัฒนาผู้มีความสามารถตั้งแต่นั้นเป็นต้นมาจนกระทั่งเรียนมาถึงระดับปริญญาโท โดยทำสัญญาให้ทุนกันไว้ 2 ฉบับ

	ฉบับแรกทำไว้ตอนเรียน ม.ปลาย โดยระบุว่า เมื่อเรียน จบ ม. ปลาย แล้วจะเข้าศึกษาต่อระดับปริญญาตรี ในคณะวิทยาศาสตร์ของมหาวิทยาลัยที่คณะอนุกรรมการโครงการกำหนด

	ฉบับที่ 2 ทำไว้ตอนเรียนอยู่ปี 1 ในระดับปริญญาตรี ตกลงกันว่าเมื่อเรียนจบในระดับปริญญาตรีแล้ว ต้องเข้าเรียนต่อปริญญาโททางวิทยาศาสตร์ ในมหาวิทยาลัยที่คณะอนุกรรมการโครงการกำหนด และเมื่อสำเร็จการศึกษาระดับปริญญาโทแล้ว หากไม่ได้รับการคัดเลือกจากคณะอนุกรรมการโครงการ ให้ศึกษาต่อระดับปริญญาเอก ต้องเข้าปฏิบัติงานในหน่วยงานที่คณะอนุกรรมการโครงการกำหนด

	ในกรณีที่ผิดสัญญาทั้ง 2 ฉบับ ผู้รับทุนต้องชดใช้เงินทุนคืนเป็นสองเท่า และต้องชำระให้ครบถ้วนภายใน 90 วัน นับแต่วันที่ได้รับแจ้งจากผู้ให้ทุน หากไม่ชำระเงินหรือชำระไม่ครบภายในกำหนด ผู้รับทุนยินยอมให้คิดดอกเบี้ยจากเงินที่ค้างชำระ ในอัตราร้อยละ 15 ต่อปีนับแต่วันที่ครบกำหนดชำระจนถึงวันที่ชำระหนี้เสร็จสิ้นครบถ้วนแล้ว ทั้งนี้ อาจไม่ต้องรับผิดตามสัญญาในกรณีตาย หรือคณะอนุกรรมการโครงการได้พิจารณาแล้วเห็นว่า มีเหตุอันสมควรให้ไม่ต้องรับผิด ดูแล้วก็คงจะยินดีกับคนเก่งคนนี้ แต่ไม่มีใครรู้หรอกว่าเด็กคนนี้มีภาพอดีตฝังใจ ที่บั่นทอนกำลังใจในการเรียนที่เปลี่ยนชีวิตจิตใจไปตลอดกาล นั่นคือ ในช่วงเรียนอยู่ ม.5 นายขวัญอ่อนไปฝึกงานด้านเคมีอนินทรีย์ที่มหาวิทยาลัยแห่งหนึ่ง และได้ไปทำเครื่องแก้วทรงกลมซึ่งมีคุณภาพสูง ราคาแพงมากและหาซื้อได้ยากแตก ความรู้สึกผิดฝังแน่นในใจนายขวัญอ่อนตลอดมา และกลัวที่จะต้องพบหน้าอาจารย์ที่นี่!!...

	แต่โชคชะตาก็มักเล่นตลกกับมนุษย์ เกลียดกลัวอะไรมักได้เจอสิ่งนั้น...

	เพราะหลังเรียนจบ ม.ปลาย นายขวัญอ่อนก็ได้เข้าเรียนต่อในระดับปริญญาตรี สาขาวิชาเคมี คณะวิทยาศาสตร์ ที่มหาวิทยาลัยเดียวกับที่ตนเคยสร้างวีรกรรมไว้ ความผิดในอดีตได้กลับมาหลอกหลอนอีกครั้ง!! 4 ปีที่เรียนที่นี่ มีแต่ความหวาดกลัวในใจ และเป็นไปแบบหลบๆ ซ่อนๆ ใช้วิธีการอ่าน ศึกษาค้นคว้าด้วยตนเอง เพราะไม่กล้าพบหน้าอาจารย์ จนต้องไปพบจิตแพทย์ โดยผลการวินิจฉัยของแพทย์พบว่า นายขวัญอ่อนป่วยเป็นโรคซึมเศร้าชนิดเรื้อรัง แต่ก็ยังคงกัดฟันเรียนจนจบแม้จะได้เกรดไม่ดีนัก และในระหว่างที่เรียนอยู่ที่นี่ ก็ยังไปลงเรียนเพิ่มเติมที่คณะมนุษยศาสตร์ มหาวิทยาลัยรามคำแหง และจบการศึกษาในปี 2546 พร้อมๆ กัน แต่ได้เกียรตินิยมอันดับ 2 ...โอ้!! ทำไมแตกต่างกันราวฟ้ากับเหวเช่นนี้

	พอมาเรียนต่อ ปริญญาโท คณะวิทยาศาสตร์ มหาวิทยาลัยเดิม นายขวัญอ่อนก็ยังคงมีปัญหาเดิมๆ อยู่ โดยไม่ยอมส่งงาน ไม่ไปสอบ หนักจนถึงไม่ยอมไปเรียนอีกเลย แต่กลับไปเข้าศึกษาต่อปริญญาโทที่มหาวิทยาลัยรามคำแหง ทางคณะอนุกรรมการโครงการเรียกให้ไปพบ เพื่อจะพาไปหานักจิตวิทยา และนำผลการวินิจฉัยไปประกอบการพิจารณาตัดสินเรื่องการชดใช้ทุน แต่นายขวัญอ่อนไม่ยอมไปพบและไม่ติดต่อกลับมาแต่อย่างใด

	คณะอนุกรรมการโครงการจึงได้ลงมติว่า นายขวัญอ่อนไม่สำเร็จการศึกษาตามสัญญา ต้องชดใช้เงินทุนคืนเป็นสองเท่าของเงินทุนที่ได้รับมาตั้งแต่ระดับมัธยมศึกษาตอนปลาย – ปริญญาโท โดยมีหนังสือทวงถาม ถึง 2 ครั้ง แต่ก็ไม่มีการตอบกลับมา จึงนำเรื่องมาฟ้องคดีต่อศาลปกครอง เพื่อขอให้นายขวัญอ่อน (ผู้ถูกฟ้องคดีที่ 1) และนางขวัญใจ ผู้ค้ำประกันตามสัญญา (ผู้ถูกฟ้องคดีที่ 2 ) ชดใช้เงินทุนพร้อมดอกเบี้ยที่ผิดนัดชำระหนี้ รวมเป็นเงิน 1,028,753.45 บาท พร้อมดอกเบี้ยร้อยละ 15 ต่อปี ของต้นเงิน 976,580 บาท นับถัดจากวันฟ้องจนกว่าจะชำระเสร็จสิ้นให้แก่ผู้ฟ้องคดี

	เอาล่ะสิ!!! จะเอาเงินที่ไหนมาจ่ายล่ะ...

	ศาลปกครองสูงสุดวินิจฉัยว่า จากข้อเท็จจริงผู้ถูกฟ้องคดีที่ 1 ศึกษาไม่สำเร็จ ตามพันธกรณีของสัญญาพิพาท และคณะอนุกรรมการโครงการ ที่พิจารณาให้ทุนได้มีมติให้พ้นสภาพนิสิตทุนและให้ชดใช้เงินทุน โดยไม่ได้รับการยกเว้นให้ไม่ต้องรับผิด

	และในขณะที่ผู้ถูกฟ้องคดีที่ 1 รับทุนเพื่อศึกษาระดับปริญญาตรีที่มหาวิทยาลัยตามข้อกำหนด ก็ยังได้สมัครเข้าศึกษาระดับปริญญาตรี คณะมนุษยศาสตร์ มหาวิทยาลัยรามคำแหงควบคู่กันไปด้วย โดยสำเร็จการศึกษาเมื่อปี 2546

และยังสมัครเข้าศึกษาต่อปริญญาโทที่มหาวิทยาลัยรามคำแหง ปรากฏตามใบเสร็จรับเงินค่าลงทะเบียนเรียน ภาคเรียนที่ 1 ปีการศึกษา 2548 แสดงว่า ในขณะที่คณะอนุกรรมการฯ เรียกพบนั้น ผู้ถูกฟ้องคดีที่ 1 มิได้ป่วยจนถึงขนาดไม่รับรู้ หรือไม่รู้สึกตัวจนไม่สามารถมาพบได้ พฤติการณ์จึงส่อแสดงให้เห็นว่าไม่ประสงค์จะอ้างความเจ็บป่วย เพื่อขอผัดผ่อนให้พ้นจากความรับผิดตามสัญญา ดังนั้น จะยกเอาเหตุว่าเป็นโรคซึมเศร้า มาเพื่อให้พ้นจากความรับผิดตามสัญญาพิพาทมิได้ เมื่อผู้ถูกฟ้องคดีที่ 1 ไม่สำเร็จการศึกษาระดับปริญญาโท จึงเป็นการผิดสัญญาให้ทุนการศึกษา ต้องรับผิดชดใช้เงินทุนคืนแก่ผู้ฟ้องคดี และผู้ถูกฟ้องคดีที่ 2 ในฐานะผู้ค้ำประกัน จึงต้องร่วมรับผิดด้วย

	ประเด็นที่ว่าต้องรับผิดเพียงใดนั้นศาลเห็นว่าความเจ็บป่วยของคู่กรณีแห่งสัญญา เป็นเหตุให้การปฏิบัติตามสัญญาไม่อาจดำเนินการต่อไปได้ สัญญาพิพาทจึงต้องเลิกกัน คู่สัญญาแต่ละฝ่ายต้องให้อีกฝ่ายหนึ่งได้กลับคืนสู่ฐานะดังที่เป็นอยู่เดิม ตามประมวลกฎหมายแพ่งและพาณิชย์ มาตรา 391 วรรคหนึ่ง เมื่อผู้ถูกฟ้องคดีที่ 1 รับเงินทุนไป เป็นเงิน 488,290 บาท จึงมีภาระต้องคืนเงินทุนแก่ผู้ฟ้องคดีเท่าที่รับไป ผู้ถูกฟ้องคดีที่ 2 ในฐานะผู้ค้ำประกันจึงต้องร่วมรับผิดชดใช้เงินทุนที่รับไปคืนแก่ผู้ฟ้องคดี

	ส่วนที่ต้องชดใช้เงินทุนคืนเป็นสองเท่าของเงินที่รับไปนั้น ศาลเห็นว่า เป็นการกำหนดค่าเสียหายไว้ล่วงหน้า อันมีลักษณะเป็นเบี้ยปรับตามประมวลกฎหมายแพ่งและพาณิชย์ ซึ่งถ้าเบี้ยปรับสูงเกินส่วน ศาลจะลดลงตามสมควรก็ได้ เมื่อผู้ถูกฟ้องคดีที่ 1 เคยได้รับการวินิจฉัยจากจิตแพทย์แล้วว่า ป่วยเป็นโรคซึมเศร้าชนิดเรื้อรัง และน่าจะมีผลกระทบต่อการตัดสินใจต่อการเรียน ดังนั้น จึงอาจเป็นสาเหตุให้ไม่สามารถทำตามสัญญาได้ และไม่ปรากฏว่าผู้ฟ้องคดีได้รับความเสียหายใดเป็นพิเศษ ถึงขนาดจะต้องได้รับการชดใช้เงินทุนคืนเพิ่มอีกหนึ่งเท่า จึงมีเหตุสมควรที่ศาลจะพิจารณาลดเบี้ยปรับให้แก่ผู้ถูกฟ้องคดีทั้งสองได้ โดยให้เรียกเก็บค่าปรับคงเหลือร้อยละ 10 ของค่าปรับที่เรียกทั้งหมด คิดเป็นเงินค่าปรับที่ต้องชำระ 48,829 บาท รวมกับเงินทุนที่ได้รับไป รวมเป็นเงิน 537,119 บาท พร้อมต้องจ่ายดอกเบี้ยร้อยละ 15 ต่อปี นับแต่วันผิดนัดตามสัญญาด้วย

	เมื่อผู้ฟ้องคดีมีหนังสือแจ้งให้ผู้ถูกฟ้องคดีทั้งสอง ชดใช้เงินภายใน 90 วัน นับแต่ได้รับแจ้ง ผู้ถูกฟ้องคดีทั้งสองได้รับหนังสือแจ้งแล้วแต่เพิกเฉย เมื่อครบกำหนดชำระเงินและผู้ถูกฟ้องคดีทั้งสองยังไม่ชำระ จึงต้องชำระดอกเบี้ยนับแต่วันผิดนัดชำระหนี้จนถึงวันฟ้องคดี เป็นจำนวน 28,474.67 บาท รวมเป็นเงินที่ต้องชดใช้ให้แก่ผู้ฟ้องคดีทั้งสิ้น 565,593.67 บาท พร้อมดอกเบี้ยร้อยละ 15 ต่อปี ของต้นเงิน 537,119 บาท นับถัดจากวันฟ้องจนกว่าจะชำระเสร็จ

	ศาลปกครองสูงสุดพิพากษาให้ผู้ถูกฟ้องคดีทั้งสองรับผิด ชดใช้เงินจำนวน 565,593.67 บาท พร้อมดอกเบี้ยร้อยละ 15 ต่อปี ของต้นเงิน 537,119 บาท นับถัดจากวันฟ้องจนกว่าจะชำระเสร็จให้แก่ผู้ฟ้องคดี และคืนค่าธรรมเนียมศาลตามส่วนของการชนะคดีให้แก่ผู้ฟ้องคดี

	ทุกวันนี้เด็กเรียนดีแต่ไม่มีโอกาสมีเต็มบ้านเต็มเมือง ใครมีโอกาสเรียนควรทำให้เต็มที่ เพื่ออนาคตของเราเอง คนได้ทุนก็ขอให้แข็งใจและตั้งใจเรียนให้จบ จะได้ไม่ต้องมาเจอกรณีเดียวกับเรื่องนี้อีก


13

สถานีที่ 2 ตรวจรับ ต้องนับให้ครบ

เทียบเคียงคำพิพากษาศาลปกครองสูงสุด
คดีหมายเลขแดงที่ อ.233/2553

รูปภาพ ภาพการ์ตูนชานชลาสถานีรถไฟ และมีป้ายภายในป้ายมีข้อความว่า ตรวจรับ ต้องนับให้ครบ


	จะเกิดอะไรขึ้น ถ้าคุณรับจ้างทำของให้กับหน่วยงานราชการ แล้วเกิดทำไม่ครบตามสัญญา คำตอบฟันธงได้ทันทีเลยว่า คุณก็ต้องเสียค่าปรับแถมยังต้องทำให้ครบตามสัญญาอีกน่ะสิ ไม่น่ามาถามให้เสียเวลา งั้น...เปลี่ยนคำถามใหม่ ถ้าเกิดว่าคุณรับจ้างทำของให้กับหน่วยงานราชการ แต่ทำไม่ครบตามที่ระบุในสัญญา แต่... มีการเซ็นต์รับมอบงานที่คุณทำแล้ว งานนี้คุณจะต้องชดใช้หรือไม่ อยากรู้คำตอบแล้วใช้ไหม งั้นไปดูกรณีตัวอย่างข้างล่างนี้พร้อมๆ กัน...

	อบต.เขียวชอุ่มเพิ่งได้รับงบประมาณพัฒนาชุมชน จึงคิดจะขยายท่อประปาของหมู่บ้าน เพื่อให้ชาวบ้านได้มีน้ำประปาใช้กันอย่างไม่เดือดร้อน ว่าแล้วก็ทำสัญญาจ้างเหมาก่อสร้างขยายท่อประปากับนายออมทรัพย์ เมื่อวันที่ 8 มิถุนายน 2547 โดยกำหนดงานว่า จะต้องขยายท่อให้มีความยาว 1,700 เมตร

พร้อมกับต้องเริ่มลงมือทำงาน ภายในวันที่ 14 มิถุนายน 2547 และงานต้องเสร็จสมบูรณ์ภายในวันที่ 8 กรกฎาคม 2547 ในระหว่างที่ดำเนินการก่อสร้าง นายออมทรัพย์ก็ได้ทำรายงานการปฏิบัติงานให้อบต.เขียวชอุ่มทราบเป็นระยะ ทางด้านผู้ควบคุมงานของ อบต. เขียวชอุ่มก็ได้เข้าตรวจสอบการทำงานตลอดเวลา เหตุการณ์ก็ดำเนินไปตามปกติ ดูเหมือนว่าจะไม่มีอะไร

	ต่อมาไม่นาน นายออมทรัพย์ได้มีหนังสือส่งมอบงานให้กับ อบต.เขียวชอุ่มลงวันที่ 24 มิถุนายน 2547 ซึ่งก็ได้มีคณะกรรมการตรวจรับของอบต.เขียวชอุ่ม ลงชื่อตรวจรับมอบงานครบทุกคน เมื่อส่งงานภายในกำหนดเวลา แถมงานก็ได้รับการเซ็นต์รับมอบอย่างไม่มีปัญหาอะไร ทางอบต.เขียวชอุ่มจึงได้อนุมัติจ่ายเงินจำนวน 88,080 บาทให้นายออมทรัพย์ เมื่อวันที่ 2 กรกฎาคม 2547 ผ่านไปเดือนเศษ ชาวบ้านได้มาร้องเรียนกับปลัดอบต. เขียวชอุ่มว่าท่อประปาที่ทำการขยายไปนั้นยังไม่ครบตามจำนวน เมื่อได้รับการร้องเรียนมา ทางอบต. เขียวชอุ่มก็ไม่รอช้ารีบไปตรวจสอบและพบว่างานยังไม่ครบจริงขาดไป 427 เมตร เมื่อความจริงปรากฏเช่นนี้จึงได้ทำหนังสือแจ้งไปยังนายออมทรัพย์ ให้มาดำเนินการส่วนที่เหลือให้แล้วเสร็จภายใน 3 วัน นับแต่วันที่ได้รับหนังสือ

	นายออมทรัพย์เมื่อได้ทราบเรื่องก็สะบัดบ๊อบใส่ มิได้แคร์ ก็ในเมื่อตอนทำงานมีผู้ควบคุมงาน รายงานผลการปฏิบัติงานเป็นระยะอยู่แล้ว แถมตอนส่งมอบงาน กรรมการตรวจรับก็เซ็นต์รับมอบงานกันทุกคน อย่างนี้แล้วจะให้มารับผิดชอบอะไรอีก ในเมื่อตนไม่ได้ผิดสัญญาจ้างงาน ดังนั้น ตนก็ไม่จำเป็นที่จะต้องมาทำงานในส่วนที่ขาด ทางอบต.เขียวชอุ่มเมื่อเห็นว่านายออมทรัพย์ทำนิ่งเฉยเป็นทองไม่รู้ร้อน คงจะไม่เข้ามารับผิดชอบงานส่วนที่ยังไม่เสร็จเป็นแน่ และเกรงว่าชาวบ้านจะได้รับความเดือดร้อน จึงไปจ้างนายทวีสินให้มาต่อท่อประปาในส่วนที่นายออมทรัพย์ทำขาดไป เป็นจำนวนเงิน 22,660 บาท

	หลังจากนั้นทางอบต. เขียวชอุ่มจึงได้ทำหนังสือแต่งตั้งอนุญาโตตุลาการ1 ฝ่ายตน เพื่อดำเนินการชี้ขาดตามสัญญาว่าจ้างและทำหนังสือแจ้งให้นายออมทรัพย์ ทำการแต่งตั้งอนุญาโตตุลาการฝ่ายตัวเองขึ้นมาด้วยเช่นกัน

_______________________________

	1อนุญาโตตุลาการ คือ บุคคลที่สามซึ่งอาจเป็นบุคคลเดียวหรือหลายคนที่คู่กรณีพิพาทตกลงกันให้ทำหน้าที่พิจารณาวินิจฉัยชี้ขาดข้อพิพาท ตามที่ตกลงกันไว้ในสัญญาเรียกว่า “สัญญาอนุญาโตตุลาการ” ในการดำเนินกระบวนพิจารณาอนุญาโตตุลาการ จะเปิดโอกาสให้คู่กรณีพิพาทแสดงข้อเรียกร้องและข้อต่อสู้ พร้อมทั้งนำพยานหลักฐานต่างๆ มาสืบเพื่อรับฟังข้อเท็จจริง ตลอดจนสามารถดำเนินกระบวนพิจารณาตามวัน เวลา และสถานที่ตามที่คู่กรณีพิพาทตกลงกันได้ รวมทั้งคู่กรณีพิพาทสามารถตกลงกัน กำหนดวิธีพิจารณาโดยไม่ขัดต่อกฎหมาย และความสงบเรียบร้อยของประชาชน เพื่อใช้ในการดำเนินกระบวนพิจารณาแก่ข้อพิพาทได้ และเมื่อรับฟังข้อเท็จจริงตามพยานหลักฐาน ในการดำเนินกระบวนพิจารณาแล้ว อนุญาโตตุลาการจึงมีคำวินิจฉัยข้อพิพาทได้

ต่อมาอนุญาโตตุลาการของทั้งสองฝ่าย ได้เจรจาหารือเพื่อแต่งตั้งอนุญาโตตุลาการคนกลาง เพื่อตัดสินชี้ขาดคดีนี้ ณ สถาบันอนุญาโตตุลาการ สำนักงานศาลยุติธรรม แต่เนื่องจากจะต้องมีการเสียค่าใช่จ่ายมากและคดีไม่มีสภาพบังคับแถมยังต้องใช้เวลานานอนุญาโตตุลาการของทั้งสองฝ่ายจึงทำบันทึกข้อตกลง ที่จะไม่แต่งตั้งอนุญาโตตุลาการคนกลาง และสละสิทธิการเป็นอนุญาโตตุลาการของทั้งสองฝ่าย เป็นเหตุให้ทางอบต. เขียวชอุ่มไม่สามารถบังคับให้นายออมทรัพย์ชดใช้ค่าเสียหายที่เกิดขึ้นในครั้งนี้ได้ เมื่อเป็นเช่นนั้นแล้วทางอบต. เขียวชอุ่มจึงนำเรื่องนี้มาฟ้องต่อศาลปกครองขอให้ออกคำสั่งให้นายออมทรัพย์ ชำระเงินในส่วนที่ทำงานไม่ครบจำนวน 22,660 บาท พร้อมดอกเบี้ยร้อยละ 7.5 ต่อปี นับแต่วันฟ้องคดีจนถึงวันที่ชำระเงินให้กับทาง อบต.ครบตามจำนวน

	ศาลปกครองชั้นต้นพิจารณาแล้วเห็นว่าเมื่อได้มีการส่งมอบงานก่อนวันสิ้นสุดสัญญา และต่อมาเมื่อตรวจสอบพื้นที่จริงพบว่า ปริมาณงานที่นายออมทรัพย์ทำมีระยะขาดหายไป 472 เมตร รับฟังได้ว่า นายออมทรัพย์ยังทำงานไม่แล้วเสร็จตามสัญญา แต่อย่างไรก็ตาม เมื่อได้มีการรับมอบงานไปแล้ว โดยได้แต่งตั้งเจ้าหน้าที่ผู้ควบคุมงานคณะกรรมการตรวจการจ้าง คณะกรรมการตรวจรับงาน ตรวจสอบงานของนายออมทรัพย์ หากเจ้าหน้าที่ได้ปฏิบัติหน้าที่ด้วยความใส่ใจ ย่อมทราบได้ว่าการทำงานของนายออมทรัพย์ยังไม่เรียบร้อยตามสัญญา กรณีนี้จึงถือว่าเป็นความประมาทเลินเล่ออย่างร้ายแรงของทางอบต.เขียวชอุ่มเอง ไม่อาจเรียกให้นายออมทรัพย์ชำระเงินในส่วนของท่อประปาที่ขาดไปจำนวน 22,660 บาทได้ ศาลปกครองชั้นต้นพิพากษายกฟ้อง

	อบต.เขียวชอุ่มอุทธรณ์ว่า สัญญาจ้างก่อสร้างขยายท่อประปาหมู่บ้าน เป็นสัญญาจ้างทำของตามมาตรา 587 แห่งประมวลกฎหมายแพ่งและพาณิชย์ที่กำหนดว่า อันสินจ้างหรือค่าจ้างที่ผู้รับจ้างจะพึงได้รับ ย่อมขึ้นอยู่กับผลสำเร็จแห่งการที่ทำเป็นสำคัญ และมาตรา 321 แห่งประมวลกฎหมายแพ่งและพาณิชย์ กรณีที่เจ้าหนี้และลูกหนี้ตกลงกันให้ลูกหนี้ชำระหนี้แก่เจ้าหนี้ ด้วยวิธีการชำระหนี้ตามที่ตกลงกันไว้ ซึ่งหากเจ้าหนี้ยอมรับการชำระหนี้อย่างอื่นแทนการชำระหนี้ที่ได้ตกลงกันไว้ หนี้เดิมระหว่างเจ้าหนี้กับลูกหนี้เป็นอันระงับไป แต่ในกรณีนี้นายออมทรัพย์ทำงานยังไม่แล้วเสร็จตามสัญญาโดยมีระยะทางที่ขาดหายไป 472 เมตร และนายออมทรัพย์ไม่ได้ชำระหนี้อย่างอื่นแทนงานที่ยังไม่แล้วเสร็จ จึงถือว่าหนี้สินยังไม่ระงับไป และเมื่อข้อเท็จจริงยุติตามคำพิพากษาของศาลปกครองชั้นต้นแล้วว่า ปริมาณงานที่นายออมทรัพย์ทำงานมีระยะขาดไป 472 เมตร และนายออมทรัพย์ได้รับเงินค่าจ้างจำนวน 88,080 บาท ตามสัญญาแล้ว นายออมทรัพย์จึงต้องรับผิดชอบต่อ อบต.เขียวชอุ่ม ในส่วนของงานที่ยังไม่ได้ทำ

ซึ่งทำให้ทางอบต.เขียวชอุ่มได้รับความเสียหายจากการกระทำของนายออมทรัพย์ จนทำให้ต้องว่าจ้างผู้รับเหมารายใหม่ มาดำเนินการและเสียค่าใช่จ่ายไป 22,660 บาท ดังนั้น นายออมทรัพย์จึงต้องรับผิดในความเสียหายดังกล่าวพร้อมดอกเบี้ยร้อยละ 7.5 ต่อปี จึงขอให้ศาลปกครองสูงสุดมีคำพิพากษากลับคำพิพากษาของศาลปกครองชั้นต้นเป็นให้นายออมทรัพย์ชำระเงินจำนวน 22,660 บาท พร้อมดอกเบี้ยร้อยละ 7.5 ต่อปีนับแต่วันฟ้องจนกว่าจะชำระแล้วเสร็จ

	ศาลปกครองสูงสุดพิเคราะห์แล้วเห็นว่า แม้จะปรากฏตามใบตรวจรับพัสดุของคณะกรรมการตรวจการจ้าง ว่านายออมทรัพย์ดำเนินการก่อสร้างตามสัญญาครบถ้วนแล้ว และมีการตรวจรับงานเรียบร้อยแล้ว แต่เมื่อปรากฏข้อเท็จจริงว่า นายออมทรัพย์ดำเนินการก่อสร้างท่อประปาไม่ครบตามสัญญา เป็นระยะทาง 472 เมตร กรณีนี้ถือว่า คณะกรรมการตรวจการจ้างไม่ดำเนินการตรวจรับงานให้ถูกต้องครบถ้วน และไม่ถือว่านายออมทรัพย์ส่งมอบงานครบถ้วน ประกอบกับสัญญาจ้างก่อสร้างท่อประปาหมู่บ้าน เป็นสัญญาจ้างทำของ ตามมาตรา 587 แห่งประมวลกฎหมายแพ่งและพาณิชย์ และมีลักษณะเป็นสัญญาต่างตอบแทน ที่นายออมทรัพย์จะต้องดำเนินการก่อสร้างให้เป็นไปตามสัญญา โดยทางอบต.เขียวชอุ่มมีหน้าที่ชำระค่าจ้างเป็นค่าตอบแทนตามสัญญา แต่การที่นายออมทรัพย์ดำเนินการก่อสร้างท่อประปาเพียง 1,228 เมตร ทั้งๆ ที่สัญญาได้กำหนดให้สร้าง 1,700 เมตร จึงไม่อาจถือว่านายออมทรัพย์ปฏิบัติตามสัญญาครบถ้วน เป็นเหตุให้ทางอบต.เขียวชอุ่มมีสิทธิเรียกค่าจ้างในส่วนที่ยังไม่เสร็จคืนได้ และเมื่อต้องจ้างผู้รับจ้างรายใหม่เพื่อให้ดำเนินการตามสัญญาครบถ้วน นายออมทรัพย์จึงมีหน้าที่ต้องคืนเงินอันเกิดจากการที่ตนเองก่อสร้างท่อประปาหมู่บ้านไม่ครบถ้วน เป็นเงิน 22,660 บาท แก่อบต.ส่วนที่ศาลปกครองชั้นต้นเห็นว่า เจ้าหน้าที่ของอบต.เขียวชอุ่มปฏิบัติหน้าที่ประมาทเลินเล่ออย่างร้ายแรง ควรได้รับการตรวจสอบจากหน่วยงานที่กำกับดูแล และรับผิดอย่างใดอย่างหนึ่งจากการประมาทเลินเล่อนั้น แยกส่วนจากความรับผิดอันเกิดจาก การไม่ปฏิบัติตามสัญญาจ้างให้ครบถ้วนของนายออมทรัพย์ หาได้เป็นเหตุอ้างเพื่อให้นายออมทรัพย์ พ้นจากความรับผิดตามสัญญานี้ได้ ที่ศาลปกครองชั้นต้นพิพากษายกฟ้อง ศาลปกครองสูงสุดไม่เห็นพ้องด้วย

	พิพากษากลับคำพิพากษาของศาลปกครองชั้นต้น เป็นให้นายออมทรัพย์ชดใช้เงินจำนวน 22,660 บาทให้แก่ อบต.เขียวชอุ่ม พร้อมดอกเบี้ยร้อยละ 7.5 ต่อปี นับแต่วันฟ้องคดีเป็นต้นไปจนกว่าจะชำระเสร็จแก่ อบต. เขียวชอุ่ม ทั้งนี้ให้แล้วเสร็จภายใน 90 วันนับแต่วันที่คำพิพากษาถึงที่สุด

	งานจะสมบูรณ์ได้ก็ต้องทำด้วยความรอบคอบ หรือไม่รีบร้อนจนเกินไปนัก ควรยอมเสียเวลาสักเล็กน้อยทั้งฝ่ายผู้จ้างและผู้รับจ้าง เพราะถ้าผิดพลาดไปการที่จะกลับมาแก้ไขอาจจะไม่ทันการณ์ หรือสูญเสียอย่างใหญ่หลวงไปแล้วก็ได้ ช้าช้าได้พร้าเล่มงามดีกว่าสุกเอาเผากิน จริงไหมเอ่ย...

สถานีที่ 3 ใช่เหตุสุดวิสัยหรือเปล่า?

เทียบเคียงคำพิพากษาศาลปกครองสูงสุด
คดีหมายเลขแดงที่ อ.260/255220

รูปภาพ ภาพการ์ตูนชานชลาสถานีรถไฟ และมีป้ายภายในป้ายมีข้อความว่า ใช่เหตุสุดวิสัยหรือเปล่า?


	ตามปกติเมื่อบริษัทใดเข้ารับงานก่อสร้างให้กับหน่วยงานของรัฐ จะมีการวางหลักประกันเป็นเงินไว้ เพื่อเป็นประกันในกรณีที่งานไม่เสร็จ แต่ก็ไม่ใช่ว่างานไม่เสร็จแล้วจะริบหลักประกันได้ง่ายๆ ก็ต้องดูเงื่อนไขต่างๆ เช่น มีเหตุสุดวิสัยหรือไม่ ซึ่งเรื่องของเหตุสุดวิสัยต้องมาตีความกันอีกว่า แบบไหนใช่หรือไม่ใช่คงสงสัยสิว่าดูยังไง? มาดูบรรทัดฐานคดีปกครองจากเรื่องนี้กัน อาจได้เห็นทางสว่างมากขึ้น...

	เป็นเรื่องของบริษัท ปั้นตึกคึกคะนอง จำกัด ซึ่งเป็นบริษัทหนึ่งที่มีชื่อเสียงด้านการก่อสร้าง ในจังหวัดยะลามาช้านาน ถ้าเล่าประวัติบริษัทคงต้องเอื้อนเอ่ยประโยคเริ่มต้นว่า “กาลครั้งหนึ่ง” กันได้เลย ที่ผ่านมาบริษัทนี้เคยทำงานให้หลายหน่วยงาน ก็ไม่เคยมีประวัติเสียหาย

	แต่ที่เป็นเรื่องใหญ่โตจนขึ้นโรงขึ้นศาล และจะสร้างชื่อเสียให้แก่บริษัทก็มีครั้งนี้นี่แหละ!!!

	เหตุเกิดจากการที่บริษัท ปั้นตึกคึกคะนองฯ ชนะการประกวดราคาจ้างเหมาก่อสร้าง อาคารที่ว่าการอำเภอหวางเหวิด และได้มีการทำสัญญาจ้างกับจังหวัดยะลา โดยฝ่ายรัฐเป็นอำเภอหวางเหวิด (รับมอบอำนาจจากผู้ว่าราชการจังหวัดยะลา) เป็นผู้ลงนามในสัญญา วงเงินรวม 7,980,000 บาท ในสัญญาว่าไว้ว่า ทางผู้รับจ้างต้องเริ่มทำงานนี้ภายในวันที่ 23 มีนาคม 2547 และจะต้องแล้วเสร็จภายในวันที่ 17 พฤศจิกายน 2547 ซึ่งทางบริษัทได้นำหนังสือค้ำประกันของธนาคารรวยเลิศ จำนวน 399,000 บาท มอบให้แก่ผู้ว่าจ้างไว้

	แต่ปัญหาก็คือช่วงที่จะต้องเริ่มงาน เหตุการณ์ความไม่สงบในพื้นที่จังหวัดชายแดนภาคใต้ ซึ่งรวมถึงจังหวัดยะลามีความรุนแรงมากขึ้น โดยมีการปล้นปืน การลอบสังหารข้าราชการและชาวบ้าน การวางระเบิดบ้านพักนายอำเภอหวางเหวิด การยิงกันสนั่นเมืองหลายสถานที่ บริษัทจะจ้างคนงานให้มาทำงานก่อสร้าง ที่ทำงานอำเภอหวางเหวิดก็ไม่มีใครกล้ามาทำเกิดอาการอกสั่นขวัญกระเจิงกันหมด ก็ชีวิตดี๊ดีอยู่แล้ว!! ยังไม่อยากบริโภคระเบิดเคล้าลูกปืนแทนข้าวนี่จ๊ะ...ใครๆ ก็กลัวตายกันทั้งน้านนน

	เลยย้ายไปก่อสร้างอาคารสำนักงานที่ดินที่ ได้เคยทำสัญญาไว้ก่อนหน้านี้และเริ่มงานไว้แล้วแทน

	ด้านฝ่ายนายอำเภอหวางเหวิดก็มีหนังสือเร่งยิกๆ ให้มาเริ่มงานซักที ทางบริษัทก็เลยมีหนังสือขอขยายเวลาก่อสร้าง ไปจนกว่าสถานการณ์จะสงบลง แต่ทางนายอำเภอก็ไม่ยอม แจ้งว่าเหตุดังกล่าวไม่ใช่เหตุสุดวิสัยที่จะขอขยายเวลา หรืองด หรือลดค่าปรับได้ และมีหนังสือเร่งรัดให้เข้าทำงานภายใน 7 วัน นับจากวันที่ได้รับหนังสือ เจอไม้แข็ง!!! ทางบริษัทจึงยอมใจอ่อน โดยจะส่งทีมเข้าหน้างานภายในวันที่ 28 มิถุนายน 2547 ฝ่ายนายอำเภอก็ชะเง้อชะแง้เฝ้ารอ แต่ก็ไม่มีใครมาทำงานในพื้นที่ ณ วันนั้น...

	ถึงเวลาฟันทิ้ง!!! ทางผู้ว่าราชการจังหวัดยะลาเมื่อได้รับรายงาน จึงอนุมัติบอกเลิกสัญญาและริบเงินประกันตามสัญญา และให้หาผู้รับจ้างรายใหม่ทำแทน เฮ้อ!! ชื่อเสียงดีๆ ที่ทำไว้ ป่นปี้ก็ครั้งนี้นี่แหละ ไม่ได้!! เราไม่ผิด มันเป็นเหตุสุดวิสัยจริงๆ เราต้องสู้ จึงมาขอความเมตตาจากศาลปกครอง โดยฟ้องผู้ว่าราชการจังหวัดยะลา (ผู้ถูกฟ้องคดี) เพื่อขอให้ศาลสั่งให้ยกเลิกการริบหลักประกันสัญญา

	ศาลปกครองชั้นต้นวินิจฉัยว่า เหตุการณ์ความไม่สงบเรียบร้อยใน 3 จังหวัดชายแดนภาคใต้ ซึ่งรวมจังหวัดยะลามีความรุนแรง

จนเป็นเหตุให้ผู้ประกอบการรับเหมาก่อสร้างในจังหวัดยะลารวมทั้งผู้ฟ้องคดี ไม่สามารถหาคนงานเข้ามาทำงานในพื้นที่ก่อสร้างได้จริง จึงต้องถือเป็เหตุสุดวิสัยที่ผู้ฟ้องคดีไม่ต้องรับผิดชอบ และย่อมมีสิทธิได้รับการขยายเวลาทำการตามสัญญา เพราะเหตุสุดวิสัย ตามข้อ 139 ของระเบียบสำนักนายกรัฐมนตรี ว่าด้วยการพัสดุ พ.ศ. 2535 และผู้ฟ้องคดีได้แจ้งเหตุดังกล่าวให้ผู้ถูกฟ้องคดีทราบแล้ว ผู้ถูกฟ้องคดีควรพิจารณาขยายเวลาให้แก่ผู้ฟ้องคดีตามสมควร

	การที่ผู้ถูกฟ้องคดีอ้างว่า ที่ผู้ฟ้องคดีไม่ยอมเข้าไปทำงานตามสัญญา เพราะว่าเข้าไปทำงานในโครงการอื่นนั้น ศาลเห็นว่าผู้ถูกฟ้องคดีได้เคยอนุมัติให้ขยายเวลาก่อสร้าง หรือต่ออายุสัญญาโครงการ ที่ได้มีการเข้าดำเนินในพื้นที่ก่อสร้างแล้ว รวมถึงโครงการก่อสร้างอาคารสำนักงานที่ดิน ที่ผู้ฟ้องคดีได้เข้าไปดำเนินการนี้ด้วย เพราะมีกำหนดเริ่มสัญญาก่อนเดือนมกราคม 2547 ก่อนที่จะเกิดเหตุการณ์ความไม่สงบ แต่สัญญาก่อสร้างอาคารที่ว่าการอำเภอหวางเหวิดนั้น เริ่มสัญญาในวันที่ 22 มีนาคม 2547 ซึ่งเป็นช่วงเวลาที่เกิดเหตุการณ์ความไม่สงบในจังหวัดยะลาขึ้นแล้ว การที่ผู้ถูกฟ้องคดียกสาเหตุที่ไม่ขยายเวลาก่อสร้าง หรือต่ออายุสัญญาให้แก่ผู้ฟ้องคดีโดยอ้างว่า ไม่มีการเข้าดำเนินการในพื้นที่ก่อสร้างเลย จึงเป็นข้ออ้างที่ปราศจากเหตุผล ดังนั้น จึงไม่อาจถือว่าผู้ฟ้องคดีประพฤติผิดสัญญาจ้าง ผู้ถูกฟ้องคดีไม่มีสิทธิบอกเลิกสัญญาและริบหลักประกัน

	ศาลปกครองชั้นต้นพิพากษาให้ผู้ถูกฟ้องคดี คืนเงินหลักประกันสัญญาจำนวน 399,000 บาท ให้แก่ผู้ฟ้องคดีภายใน 30 วัน นับแต่วันที่ศาลมีคำพิพากษาและคืนค่าธรรมเนียมศาลทั้งหมดแก่ผู้ฟ้องคดี

	งานนี้ยังเฮได้ไม่เต็มที่นัก เพราะว่าทางผู้ว่าราชการจังหวัดยะลาได้อุทธรณ์ว่า ที่ผู้ฟ้องคดีไม่ได้เข้าดำเนินการตามสัญญา เพราะขาดสภาพคล่องทางการเงินและจงใจละทิ้งงาน มิใช่เหตุสุดวิสัย 

	ศาลปกครองสูงสุดวินิจฉัยว่า จากรายงานผลการสำรวจข้อมูลผู้ประกอบการรับเหมาก่อสร้าง ที่ได้รับผลกระทบจากปัญหาความสงบในจังหวัดยะลาพบว่ามีผู้ประกอบการยื่นคำร้อง 50 ราย 89 โครงการ บางรายระบุว่าคนงานไม่กล้าเข้าไปทำงานและปรากฏว่าชมรมรับเหมาก่อสร้าง 3 จังหวัดชายแดนภาคใต้มีหนังสือถึงผู้ถูกฟ้องคดี ขอให้กำหนดมาตรการช่วยเหลือผู้รับเหมาก่อสร้าง ที่ได้รับผลกระทบจากเหตุการณ์ความไม่สงบที่เกิดขึ้นซึ่งได้มีการเสนอเรื่องถึงคณะรัฐมนตรีและได้ข้อสรุปประการหนึ่งว่า ให้ขยายอายุสัญญาในงานก่อสร้างที่มีสัญญาแล้ว หรือที่รอเซ็นสัญญาได้ 180 วันและหากมีความจำเป็นต้องขยายอายุสัญญาเกินระยะเวลาดังกล่าว ให้เป็นอำนาจของหัวหน้าส่วนราชการ ผู้ว่าราชการจังหวัดนอกจากนี้ ภายหลังจากบอกเลิกสัญญากับผู้ฟ้องคดีแล้ว ผู้ถูกฟ้องคดีได้อนุมัติให้จัดจ้างใหม่โดยวิธีพิเศษ แต่ไม่มีผู้ประกอบการรายใดเข้ามารับงานและมีข้อเท็จจริงว่าได้มีการติดต่อผู้ประกอบการรายใหม่ แต่ผู้ประกอบการรายนี้ก็ไม่สามารถรับงานได้ เนื่องจากพื้นที่ก่อสร้างอยู่ห่างไกลจากตัวจังหวัดและเป็นพื้นที่เสี่ยงภัยโจรก่อการร้าย คนงานไม่กล้าเข้าทำงานหรือพักอาศัยในสถานที่ก่อสร้าง รวมทั้งงบปsระมาณของค่าก่อสร้างต่ำ ทั้งที่ค่าวัสดุก่อสร้างสูงขึ้นหากรับงานเกรงว่าจะขาดทุน จากข้อเท็จจริงดังกล่าวเห็นได้ว่า เหตุการณ์ความไม่สงบตั้งแต่ต้นปี 2547 เป็นต้นมา มีความรุนแรงขึ้นจนเป็นเหตุให้ผู้ประกอบการรับเหมาก่อสร้างในพื้นที่ ซึ่งรวมทั้งผู้ฟ้องคดี ประสบปัญหาการขาดแคลนแรงงาน ที่จะเข้าทำงานในพื้นที่ก่อสร้างจริง




















































































































































































































	ส่วนที่ว่าเพราะผู้ฟ้องคดีขาดสภาพคล่องทางการเงิน ทำให้ไม่ได้เข้าทำการก่อสร้าง ศาลเห็นว่า ไม่ว่าผู้ฟ้องคดีจะประสบปัญหาขาดสภาพคล่องหรือไม่ก็ตามก็ย่อมประสบปัญหาการขาดแคลนแรงงานเหมือนกับผู้ประกอบการรายอื่น จึงไม่ได้เป็นสาเหตุหลักที่ทำให้ผู้ฟ้องคดีไม่ได้ทำงานตามสัญญาจ้าง




















































































































































































































	ในประเด็นอุทธรณ์ที่ว่าผู้ฟ้องคดีจงใจละทิ้งงาน โดยไม่ยอมดำเนินการใดๆ ในพื้นที่ก่อสร้างนั้น ศาลเห็นว่าตามแบบรายงานผลกระทบของผู้ประกอบการในจังหวัดยะลา ปรากฏว่ามีผู้ประกอบการรับเหมาก่อสร้างที่มีกำหนดระยะเวลาเริ่มต้นทำงานตามสัญญาในช่วงเดือนมีนาคม - เมษายน 2547 หลายราย ที่ยังไม่ได้เข้าดำเนินการและเป็นโครงการก่อสร้างในลักษณะเช่นเดียวกับผู้ฟ้องคดี อุทธรณ์ประเด็นนี้จึงฟังไม่ขึ้น



	เมื่อรับฟังได้ว่าเหตุการณ์ความไม่สงบที่เกิดขึ้นในพื้นที่ 3 จังหวัดชายแดนภาคใต้ ตั้งแต่ต้นปี พ.ศ. 2547 เป็นต้นมา มีความรุนแรงขึ้นจนเป็นเหตุให้ผู้ฟ้องคดี ประสบปัญหาขาดแคลนแรงงานที่จะเข้าทำงานในพื้นที่ก่อสร้างและเหตุการณ์ดังกล่าวผู้ฟ้องคดีก็ไม่อาจป้องกันได้ แม้จะได้ระมัดระวังตามสมควร อันพึงคาดหมายได้จากบุคคลในฐานะและภาวะเช่นผู้ฟ้องคดีก็ตาม

จึงถือได้ว่าเป็นเหตุสุดวิสัยตามข้อ 139 ของระเบียบสำนักงานนายกรัฐมนตรี ว่าด้วยการพัสดุ พ.ศ. 2535 และสัญญาจ้าง เมื่อผู้ฟ้องคดีแจ้งเหตุสุดวิสัยนี้ให้ผู้ถูกฟ้องคดีทราบ และขอเลื่อนกำหนดการก่อสร้างออกไป หรือขอสงวนสิทธิการขยายระยะเวลาการก่อสร้างตามสัญญา ผู้ฟ้องคดีชอบที่จะพิจารณาขยายระยะเวลาการก่อสร้างตามสัญญาจ้าง ให้แก่ผู้ฟ้องคดีตามเหตุเกิดขึ้นจริง

	ดังนั้น การที่ผู้ถูกฟ้องคดีไม่พิจารณาขยายระยะเวลาการก่อสร้าง และบอกเลิกสัญญาจ้าง รวมทั้งริบเงินหลักประกันการปฏิบัติตามสัญญา จึงเป็นการไม่ชอบตามระเบียบสำนักนายกรัฐมนตรี ว่าด้วยการพัสดุ พ.ศ. 2535 และสัญญาจ้างผู้ถูกฟ้องคดี จึงต้องคืนเงินหลักประกันดังกล่าวแก่ผู้ฟ้องคดี

	ศาลปกครองสูงสุดพิพากษายืนตามศาลปกครองชั้นต้น

	เห็นแนวคำวินิจฉัยดีๆ แบบนี้แล้ว อยากให้ฝ่ายปกครองใช้เป็นแนวทางในการปฏิบัติงานราชการต่อไปด้วย หากมีเหตุการณ์ในลักษณะเช่นนี้อีก ก็พินิจพิเคราะห์ดูเหตุดูผลกันสักนิดนึง จะได้ไม่ต้องมาเสียเวลาขึ้นโรงขึ้นศาลกันให้วุ่นวายอีก...

สถานีที่ 4 เรื่องของเรา

เทียบเคียงคำพิพากษาศาลปกครองสูงสุด
คดีหมายเลขแดงที่ อ.397/2556

รูปภาพ ภาพการ์ตูนชานชลาสถานีรถไฟ และมีป้ายภายในป้ายมีข้อความว่า เรื่องของเรา



	

	คดีปกครองเรื่องนี้ที่มาเกิดจากการที่บริษัท สร้างสื่อดี จำกัด ได้เข้าทำสัญญาซื้อขายสื่อการเรียนรู้ รวม 317 รายการ กับองค์การบริหารส่วนจังหวัดชิวบุรี (อบจ.ชิวบุรี) เพื่อแจกจ่ายไปใช้ตามโรงเรียนในพื้นที่ เป็นเงิน 19,850,000 บาท 

	สัญญาฉบับนี้มีว่าบริษัท สร้างสื่อดีฯ จะต้องส่งมอบสิ่งของที่ทำการซื้อขายกันนี้ให้แก่ อบจ.ชิวบุรี ภายใน 30 วัน นับถัดจากวันลงนามในสัญญาซื้อขาย และอบจ.ชิวบุรีต้องชำระเงินค่าสิ่งของแก่ทางบริษัทก็ต่อเมื่อ ได้ตรวจรับสิ่งของที่ส่งมอบและเห็นว่าถูกต้องครบถ้วนตามสัญญาแล้ว 

	ดูๆ แล้วก็ยุติธรรมดี สไตล์ของมา...เงินไป แต่เรื่องมันไม่ได้ง่ายอย่างนั้นน่ะสิ เพราะต่อมาในวันที่ 1 มีนาคม 2551 บริษัท สร้างสื่อดีฯ ได้ส่งมอบสินค้าดังกล่าวให้ และทาง อบจ.ชิวบุรี ตรวจสอบแล้วว่าครบถ้วนตามสัญญาและรับสินค้าเอาไว้

วันแล้ววันเล่าทางบริษัทฯ ก็ยังไม่ได้รับเงินค่าสินค้าซักที เกิดระส่ำระส่ายกันทั้งบริษัท!! จึงส่งหนังสือมาขอเบิกเงินค่าสินค้า ด้าน อบจ.ชิวบุรีได้รับหนังสือฉบับนี้เมื่อวันที่ 30 พฤษภาคม 2551 ก็มีหนังสือตอบกลับมาว่าทาง อบจ.ชิวบุรีได้รับคำสั่งจากหน่วยงานที่เป็นผู้กำกับดูแล ให้ยับยั้งการดำเนินการจัดซื้อการเรียนรู้ และยังไม่ให้เบิกจ่ายเงินดังกล่าวเป็นการชั่วคราว เพราะจะมีการตรวจสอบการทุจริตในการจัดซื้อ ต้องรอผลในเรื่องนี้ก่อน

	ก็ร้องเพลง “รอ” กันไป!! รอแล้ว รอแล้ว รอไม่สิ้น แต่หวังว่าคงไม่ต้องรอจนชีพดับ ถมทับแผ่นดินกันจริงๆ นะ...และแล้ว 2 ปีผ่านไปไว้ ไวราวกับอยู่ในซีรีย์เกาหลี อบจ.ชิวบุรีก็ยังคงชิวสมชื่อจริงๆ ไม่มีทีท่าว่าจะจ่ายซักที ทางบริษัทก็จำเป็นต้องใช้เงินมาหมุนเวียนในธุรกิจ ก็ไม่ใช่เศรษฐีหมื่นล้านพันล้านมีเงินถุงเงินถังนี่น่า!!! จึงทวงถามไปอีกครั้ง แต่ อบจ.ชิวบุรีกลับทำเฉยไม่ยอมจ่ายอยู่ดี ต้องหาทางออกซะแล้ว ถ้าปล่อยให้เนิ่นนานออกไปอีกมีแววเจ๊งแน่!!!


	บริษัท สร้างสื่อดี จำกัด (ผู้ฟ้องคดี) เลยมาพึ่งบารมีศาลปกครอง ขอให้ศาลสั่งให้ อบจ.ชิวบุรี (ผู้ถูกฟ้องคดี) ชำระเงินค่าสินค้าตามสัญญาในต้นเงินจำนวน 19,850,000 บาท พร้อมดอกเบี้ยร้อยละ 7.5 ต่อปีจากต้นเงินดังกล่าว นับแต่วันส่งสินค้าจนถึงวันฟ้องคดีนี้ รวมทั้งให้จ่ายดอกเบี้ยในอัตราร้อยละ 7.5 ต่อปีจากต้นเงิน 19,850,000 บาท นับถัดจากวันฟ้องเป็นต้นไป จนกว่าจะชำระหนี้ให้แก่ผู้ฟ้องคดีเสร็จสิ้นด้วย


	ข้อต่อสู้ของผู้ถูกฟ้องคดี คือ ผู้ถูกฟ้องคดีเป็นราชการส่วนท้องถิ่น ต้องอยู่ภายใต้การควบคุมกำกับดูแลของผู้ว่าราชการจังหวัดชิวบุรี และรัฐมนตรีว่าการกระทรวงมหาดไทย ซึ่งต้องปฏิบัติตามคำสั่งที่ให้ยับยั้งการเบิกจ่ายเงิน เพื่อชำระค่าสินค้าตามสัญญาตามที่ได้รับสั่งการมา เพื่อรอผลการวินิจฉัยสั่งการของรัฐมนตรีว่าการกระทรวงมหาดไทย มิได้เพิกเฉยหรือละเลยในการชำระหนี้ อีกทั้งผู้ถูกฟ้องคดีเป็นหน่วยงานทางปกครอง มีเอกสิทธิ์เหนือผู้ฟ้องคดีตามสัญญาทางปกครอง ในการที่จะชะลอการชำระหนี้เพื่อประโยชน์สาธารณะได้ จึงไม่ต้องรับผิดต่อความเดือดร้อนเสียหายของผู้ฟ้องคดี รวมถึงดอกเบี้ยตามที่ผู้ฟ้องคดีเรียกร้องได้


	ศาลปกครองชั้นต้นวินิจฉัยว่า การที่ผู้ถูกฟ้องคดีได้รับมอบสินค้าตามสัญญาซื้อขายครบถ้วนแล้ว แต่ยังไม่ชำระเงินค่าสิ่งของให้แก่ผู้ฟ้องคดี ถือว่าประพฤติผิดสัญญาซื้อขายสื่อการเรียนรู้ และเมื่อผู้ฟ้องคดีมีหนังสือทวงถามขอเบิกเงินค่าสินค้า เป็นเงิน 19,850,000 บาท และผู้ถูกฟ้องคดีได้รับหนังสือดังกล่าวเมื่อวันที่ 30 พฤษภาคม 2551 แต่ไม่ชำระค่าสินค้าให้

ดังนั้น ผู้ถูกฟ้องคดีจึงตกเป็นผู้ผิดนัดชำระหนี้ เพราะเขาเตือนแล้วนับแต่วันดังกล่าว และต้องชำระดอกเบี้ยให้แก่ผู้ฟ้องคดี ในอัตราร้อยละ 7.5 ต่อปี จากต้นเงินดังกล่าว นับแต่วันที่ 30 พฤษภาคม 2551 ซึ่งเป็นวันผิดนัด จนถึงวันฟ้องคดีนี้ คือ วันที่ 2 กรกฎาคม 2553 รวม 763 วัน

	พร้อมทั้งต้องจ่ายดอกเบี้ยในอัตราร้อยละ 7.5 ต่อปี ของต้นเงินจำนวนดังกล่าว นับถัดจากวันฟ้องคดีเป็นต้นไป จนกว่าจะชำระเสร็จให้แก่ผู้ฟ้องคดี 

	ส่วนการควบคุมกำกับดูแลของหน่วยงานดังกล่าว ที่มีต่อผู้ถูกฟ้องคดีนั้น ศาลเห็นว่า เป็นความผูกพันตามกฎหมาย ในฐานะที่เป็นฝ่ายปกครองด้วยกันเท่านั้น ไม่ได้มีผลผูกพันผู้ฟ้องคดี ดังนั้น ผู้ถูกฟ้องคดีจึงไม่อาจนำความผูกพันดังกล่าว มาใช้เป็นข้ออ้างที่จะไม่ปฏิบัติตามสัญญาได้ 

	นอกจากนี้ การทำสัญญาซื้อขายระหว่างผู้ฟ้องคดีกับผู้ถูกฟ้องคดี ในกรณีนี้ เป็นการดำเนินการด้วยความสมัครใจของทั้งสองฝ่าย ข้อตกลงดังกล่าวจึงชอบด้วยกฎหมาย มีผลสมบูรณ์ผูกพันคู่สัญญาให้ต้องปฏิบัติตาม กรณีนี้ แม้ผู้ถูกฟ้องคดีจะเป็นหน่วยงานทางปกครองก็ตาม ก็ย่อมผูกพันคู่สัญญาโดยต้องปฏิบัติตามสัญญา ไม่ได้มีเอกสิทธิ์เหนือผู้ฟ้องคดี ในการที่จะชะลอการชำระหนี้เพื่อประโยชน์สาธารณะได้

	ศาลปกครองชั้นต้นพิพากษา ให้ผู้ถูกฟ้องคดีชดใช้เงินค่าสินค้าตามสัญญาพิพาท เป็นเงินจำนวน 19,850,000 บาทพร้อมดอกเบี้ยของต้นเงินดังกล่าว ในอัตราร้อยละ 7.5 ต่อปี นับแต่วันที่ 30 พฤษภาคม 2551 จนถึงวันฟ้อง รวมจำนวน 763 วัน คิดเป็นเงินดอกเบี้ยจำนวน 3,112,022 บาท รวมต้นเงินและดอกเบี้ย เป็นเงิน จำนวน 22,962,022 บาท พร้อมทั้งให้ชำระดอกเบี้ยในอัตราร้อยละ 7.5 ต่อปี ของต้นเงินจำนวน 19,850,000 บาท นับถัดจากวันฟ้องเป็นต้นไปจนกว่าจะชำระเสร็จให้แก่ผู้ฟ้องคดี โดยให้ชำระให้แล้วเสร็จภายใน 45 วัน นับแต่วันที่คดีถึงที่สุด และให้คืนค่าธรรมเนียมศาลบางส่วนตามส่วนของการชนะคดี จำนวน 197,920 บาท แก่ผู้ฟ้องคดี

	สไตล์หน่วยงานของรัฐ สู้แล้วก็ต้องเอาให้ถึงที่สุด แม้ว่าอาจจะต้องเจ็บแบบซ้ำๆ ก็ต้องเสี่ยง!! ผู้ถูกฟ้องคดีอุทธรณ์คดีต่อศาลปกครองสูงสุด ในประเด็นความรับผิดในเรื่องดอกเบี้ยว่า ฝ่ายตนเองยังไม่ตกเป็นผู้ผิดนัดชำระหนี้ เพราะไม่ได้มีเจตนาที่จะไม่ชำระหนี้ แต่กระทำไปตามคำสั่งที่ได้รับมา และหากไม่ปฏิบัติตามอาจถูกดำเนินการสอบสวนได้ จึงไม่ต้องรับผิดชำระดอกเบี้ยร้อยละ 7.5 ต่อปี นับแต่วันที่ 30 พฤษภาคม 2551 จนถึงวันฟ้อง

	ศาลปกครองสูงสุดวินิจฉัยว่า เมื่อผู้ถูกฟ้องคดีได้รับมอบสินค้าตามสัญญาซื้อขายครบถ้วนแล้ว ผู้ถูกฟ้องคดีจึงมีหนี้ที่เกิดจากความผูกพันตามสัญญา ที่ต้องชำระค่าสินค้าแก่ผู้ฟ้องคดี แต่เป็นหนี้ที่ยังมิได้กำหนดเวลาชำระแน่นอน ต่อมาผู้ฟ้องคดีมีหนังสือขอเบิกเงินค่าสินค้า จึงเท่ากับผู้ฟ้องคดีได้ทวงถามให้ผู้ถูกฟ้องคดีชำระหนี้ โดยกำหนดเวลาชำระหนี้ ซึ่งผู้ถูกฟ้องคดีได้รับหนังสือดังกล่าวเมื่อวันที่ 30 พฤษภาคม 2551 แต่ก็ยังไม่ยอมชำระหนี้ตามสัญญา จึงถือว่าผู้ถูกฟ้องคดีผิดนัดชำระหนี้นับแต่ดังกล่าว ตามมาตรา 204 วรรคหนึ่ง แห่งประมวลกฎหมายแพ่งและพาณิชย์ ผู้ถูกฟ้องคดีจึงต้องชำระดอกเบี้ยให้แก่ผู้ฟ้องคดี ในระหว่างเวลาผิดนัด ร้อยละ 7.5 ต่อปี ตามมาตรา 224 แห่งประมวลกฎหมายเดียวกัน ดังนั้น ผู้ถูกฟ้องคดีจึงต้องชดใช้เงินค่าสินค้าตามสัญญาพิพาท เป็นเงินจำนวน 19,850,000 บาท พร้อมดอกเบี้ยของต้นเงินดังกล่าว ในอัตราร้อยละ 7.5 ต่อปี นับแต่วันที่ 30 พฤษภาคม 2551

	และแม้ความสัมพันธ์ระหว่างผู้ถูกฟ้องคดี กับ ผู้ว่าราชการจังหวัดชิวบุรี และรัฐมนตรีว่าการกระทรวงมหาดไทย จะเป็นความผูกพันภายในฝ่ายปกครอง และผู้ถูกฟ้องคดีต้องอยู่ในบังคับตามมาตรา 77 แห่งพระราชบัญญัติองค์การบริหารส่วนจังหวัด พ.ศ. 2540 ที่จะต้องปฏิบัติตามคำสั่ง หากไม่ปฏิบัติตาม ผู้ถูกฟ้องคดีอาจถูกดำเนินการสอบสวนได้ แต่ความสัมพันธ์ระหว่าง ผู้ฟ้องคดี กับ ผู้ถูกฟ้องคดีเป็นไปตามสัญญาซื้อขาย การที่ผู้ถูกฟ้องคดีต้องปฏิบัติตามคำสั่งของผู้ว่าราชการจังหวัดชิวบุรี และรัฐมนตรีว่าการกระทรวงมหาดไทย จึงไม่ทำให้ผู้ถูกฟ้องคดีหลุดพ้นความรับผิดตามสัญญาไปได้

	ศาลปกครองสูงสุดพิพากษายืนตามศาลปกครองชั้นต้น

	สุดท้าย ก็เป็นแค่เรื่องระหว่างคู่สัญญากันเองเท่านั้น ไม่เกี่ยวกับใครทั้งนั้น จ่ายเสียแต่ตอนแรกก็จบ และไม่ต้องมานั่งเสียดอกเบี้ยตั้งมากตั้งมายด้วย บทเรียนราคาแพงแบบนี้ ก็ขอให้เก็บไว้เตือนใจในการปฏิบัติหน้าที่ จะได้ไม่ต้องเดือดร้อนภายหลังเหมือนเรื่องนี้ 

สถานีที่ 5 คืนงาน ต้องคืนของ (ไหม?)



เทียบเคียงคำพิพากษาศาลปกครองสูงสุด
คดีหมายเลขแดงที่ อ.301/255332

รูปภาพ ภาพการ์ตูนชานชลาสถานีรถไฟ และมีป้ายภายในป้ายมีข้อความว่า คืนงาน ต้องคืนของ (ไหม?)

	สมมุตินะคะสมมุติ สมมุติว่าคุณมีแฟน ความรักของคุณกำลังหวานชื่น ทุกอย่างล้วนเป็นสีชมพู ตอนรักกันแฟนก็สรรหาข้าวของเครื่องใช้มากำนัล เป็นเสมือนว่าเป็นของแทนใจดูต่างหน้า แล้วถ้าจู่ๆ วันหนึ่งคุณกับแฟนเกิดสวมคอนเวิร์ส ทางใครทางมัน บรรดาข้าวของที่พ่อเจ้าประคุณเคยให้คุณไว้ คุณจะคืนของเหล่านั้นให้เขาไหม (โฮะๆๆๆๆ ไม่น่าถามเลยเนอะ) แล้วถ้าเปลี่ยนเป็นเรื่องงานล่ะ ถ้าคุณทำงานกับบริษัทหนึ่ง และต่อมาวันหนึ่งคุณโดนบอกเลิกจ้างงาน เครื่องมือเครื่องไม้ อุปกรณ์ต่างๆ ที่ซื้อหามาในระหว่างการทำงานนั้น คุณว่า....ของเหล่านั้นใครควรจะได้ไป เราลองมาดูเรื่องราวสุดเข้มข้นข้างล่างนี้พร้อมๆ กันดีกว่า

	เรื่องมีอยู่ว่า กรมควบคุมมลพิษได้ทำสัญญาจ้างนายพิมพ์ไทย ให้เป็นที่ปรึกษาในโครงการสำรวจและออกแบบ ระบบบำบัดน้ำเสียเขตควบคุมมลพิษเมืองพัทยา

เมื่อวันที่ 31 พฤษภาคม 2537 จำนวน 31,744,460 บาท โดยแบ่งจ่ายค่าจ้างเป็น 4 งวด เมื่อได้จ่ายค่าจ้างไปแล้ว 3 งวด และนายพิมพ์ไทยได้ส่งรายงานเสนอ แต่กรมควบคุมมลพิษไม่เห็นด้วยกับรายงานดังกล่าว พร้อมทั้งให้กลับไปแก้ไข นายพิมพ์ไทยได้กลับไปแก้ไขแล้วส่งมาใหม่อีกครั้ง แต่กรมควบคุมมลพิษพบว่าในรายงานที่ส่งกลับมาใหม่นั้น นายพิมพ์ไทยก็ยังไม่ได้แก้ไขอีกหลายประการ ทำให้เอกสารขาดความสมบูรณ์ หากนำเอกสารดังกล่าวไปประกวดราคาก่อสร้าง จะทำให้เกิดความเสียหายแก่ทางราชการ แถมยังได้ให้เวลาแก้ไขหลายครั้งแล้ว แต่ก็ยังไม่สามารถแก้ไขให้แล้วเสร็จตามเวลาที่กำหนดได้ กรมควบคุมมลพิษจึงมีหนังสือบอกเลิกสัญญาเมื่อวันที่ 11 ธันวาคม 2538 ซึ่งนายพิมพ์ไทยก็ยอมรับในความผิดพลาดของตนเองแต่โดยดี

	8 ปีผ่านไป ไวเหมือนโกหก นายพิมพ์ไทยได้รับหนังสือจากกรมควบคุมมลพิษ ลงวันที่ 30 พฤษภาคม 2546 แจ้งให้ส่งมอบเครื่องมือและอุปกรณ์ ที่ใช้ในงานสำรวจเมื่อปี 2537 ประกอบไปด้วย โต๊ะสำนักงานพร้อมเก้าอี้ 5 ชุด โต๊ะเขียนแบบพร้อมเก้าอี้ 2 ชุด เครื่องพิมพ์ดีดไฟฟ้า 1 เครื่อง เครื่องถ่ายเอกสาร 3 เครื่อง เครื่องโทรสาร 2 เครื่อง เครื่องปรับอากาศ 1 เครื่อง คอมพิวเตอร์ 3 เครื่อง รถกระบะ 2 คัน คืนภายใน 15 วัน นับแต่วันที่ได้รับหนังสือ มิฉะนั้น ต้องชดใช้ค่าเสียหายรวมดอกเบี้ยเป็นเงิน 1,845,062.28 บาท มาแทน คุณพระช่วย กล้วยทอด!!! เรื่องราวก็ผ่านมาตั้งนานนม ข้าวของเครื่องใช้ป่านนี้กระจัดกระจายไปอยู่ที่ไหนบ้างก็ไม่รู้ นายพิมพ์ไทยจึงได้มีหนังสือตอบกลับไปเมื่อวันที่ 18 มิถุนายน 2546 ขอยืดระยะเวลาในการส่งคืนทรัพย์สินดังกล่าว ออกไปอีก 30 วัน ในระหว่างที่นายพิมพ์ไทยเที่ยวตามหาเครื่องไม้เครื่องมือดังกล่าว ก็ฉุกคิดขึ้นมาได้ว่า ทำไมจะต้องเสียเวลาไปหาของมาคืนให้ด้วย ในเมื่อเวลาก็ผ่านมาหลายปีแล้ว แถมเงินที่ใช้ไปซื้อก็เงินค่าจ้างของตนทั้งนั้น แล้วทรัพย์สินที่ซื้อมาใช้ในงานก็ไม่ได้มีการตีเลขครุภัณฑ์หลวง แล้วยังงี้จะเรียกว่า เป็นทรัพย์สินของกรมควบคุมมลพิษได้ยังไงกันเล่า และถ้าจะต้องคืนของจริงๆ ทำไมตอนที่บอกเลิกสัญญา ไม่เห็นมีการทวงถามถึงเรื่องนี้เลย ว่าแล้วก็จัดแจงส่งหนังสือ ลงวันที่ 29 กรกฎาคม 2546 แจ้งปฏิเสธการส่งมอบเครื่องมือดังกล่าว คืนให้แก่กรมควบคุมมลพิษ

	กรมควบคุมมลพิษเห็นท่าจะไม่ได้การ ทรัพย์สินของหลวงจะตกไปอยู่ในมือผู้อื่นได้อย่างไร จึงนำเรื่องมาฟ้องศาลปกครอง ขอให้ศาลมีคำพิพากษาหรือคำสั่งให้นายพิมพ์ไทย คืนเครื่องมือและอุปกรณ์ทั้งหลายให้ หรือชดใช้เป็นจำนวนเงิน 1,845,062.28 บาทพร้อมดอกเบี้ยร้อยละ 7.5 ต่อปี จากเงินต้น 1,766,999.63 บาท นับถัดจากวันฟ้องจนกว่าจะชำระเสร็จ 

	นายพิมพ์ไทยชี้แจงในคำให้การว่า กรมควบคุมมลพิษว่าจ้างตนเป็นที่ปรึกษา เพื่อปฏิบัติงานในโครงการสำรวจและออกแบบระบบบำบัดน้ำเสีย เขตควบคุมมลพิษเมืองพัทยา เมื่อวันที่ 31 พฤษภาคม 2537 โดยในสัญญาระบุว่า ค่าจ้างสำหรับการทำงานของที่ปรึกษา เป็นการเหมาจ่ายจำนวน 31,744,460 บาท เป็นค่าตอบแทนเพียงอย่างเดียว ดังนั้น จึงไม่รวมทรัพย์สินที่นายพิมพ์ไทยซื้อมา ด้วยทุนทรัพย์ของตนเองในระหว่างการปฏิบัติงาน อีกทั้ง ทรัพย์สินที่กรมควบคุมมลพิษเรียกคืนนั้น มิใช่ทรัพย์สินของกรมควบคุมมลพิษ เนื่องจากว่า ไม่มีการทำเครื่องหมายใดๆ ที่ทรัพย์สินดังกล่าว ว่าเป็นของกรมควบคุมมลพิษตั้งแต่ต้น ดังนั้น จึงไม่ใช่ทรัพย์สินตามสัญญาจ้างที่ต้องคืนให้ และหากต้องการที่จะให้อุปกรณ์ที่ซื้อมา ตกเป็นกรรมสิทธิ์ของกรมควบคุมมลพิษ ก็ต้องมีการระบุในสัญญาตั้งแต่แรก การที่ปล่อยเวลาให้ผ่านมาถึง 8 ปี แล้วจึงมาเรียกร้องให้คืนทรัพย์สิน จึงถือเป็นการใช้สิทธิโดยไม่สุจริต

	กรมควบคุมมลพิษคัดค้านคำให้การว่า จำนวนเงินที่ตกลงค่าจ้างกัน จำนวน 31,744,460 บาท นายพิมพ์ไทยบอกว่า จะต้องใช้เป็นค่าตอบแทนบุคลากร จำนวน 22,316,220 บาท ส่วนที่เหลือเป็นค่าใช้จ่ายในการสำรวจ จัดทำรายงาน ค่าใช้จ่ายในการเดินทางและที่พัก และค่าใช้จ่ายสำนักงาน ซึ่งในค่าใช้จ่ายสำนักงานนี้ ได้รวมถึงทรัพย์สินที่กรมควบคุมมลพิษเรียกคืนด้วย โดยตีเป็นจำนวนเงินทั้งสิ้น 1,766,999.63 บาท ดังนั้น จำนวนเงินค่าจ้างที่จ่ายให้นายพิมพ์ไทย จึงรวมค่าใช้จ่ายในการซื้อทรัพย์สินที่นายพิมพ์ไทยซื้อมา เพื่อใช้ในการปฏิบัติงานด้วย และถือได้ว่าทรัพย์สินดังกล่าวเป็นกรรมสิทธิ์ของกรมควบคุมมลพิษ เมื่อมีการบอกเลิกสัญญาจึงต้องคืนทรัพย์สินดังกล่าวให้แก่กรมควบคุมมลพิษ และตามสัญญานายพิมพ์ไทยมีหน้าที่ทำเครื่องหมาย แสดงว่าทรัพย์สินที่ซื้อมาโดยเงินค่าจ้างตามสัญญา ให้เป็นของกรมควบคุมมลพิษ จึงไม่อาจนำเรื่องที่ตัวเองไม่ทำหน้าที่ของตนมาอ้างให้พ้นผิดได้ และกรมควบคุมมลพิษมีสิทธิเรียกคืนทรัพย์สินที่ เป็นของกรมควบคุมมลพิษได้ เพราะสัญญาไม่ได้กำหนดอายุความ มิใช่เป็นการใช้สิทธิโดยไม่สุจริตแต่อย่างใด

	ศาลปกครองชั้นต้นพิจารณาแล้วเห็นว่า ไม่ปรากฏข้อเท็จจริงว่ากรมควบคุมมลพิษ ได้นำทรัพย์สินที่พิพาทตามฟ้องมาให้นายพิมพ์ไทยใช้ หรือจ่ายเงินซื้อทรัพย์สินดังกล่าวให้นายพิมพ์ไทย และแม้ว่าในข้อเสนอราคาจะระบุว่าทรัพย์สินดังกล่าว เป็นส่วนหนึ่งค่าใช้จ่ายสำนักงาน แต่ก็เป็นเพียงการแสดงรายละเอียดค่าใช้จ่ายเท่านั้น แม้ว่านายพิมพ์ไทยจะนำเงินค่าจ้างไปซื้อทรัพย์สินมาใช้ในงาน ก็ไม่อาจถือได้ว่าทรัพย์สินดังกล่าว ซื้อมาด้วยทุนทรัพย์ของกรมควบคุมมลพิษ

เพราะเงินค่าจ้างที่จ่ายให้นายพิมพ์ไทยนั้น เมื่อได้จ่ายไปแล้วย่อมถือเป็นทุนทรัพย์ของนายพิมพ์ไทย ซึ่งจะนำไปใช้จ่ายอย่างไรก็ได้ ดังนั้น นายพิมพ์ไทยจึงไม่ต้องคืนทรัพย์สินให้กับกรมควบคุมมลพิษ ศาลปกครองชั้นต้นพิพากษายกฟ้อง

	กรมควบคุมมลพิษยื่นอุทธรณ์ต่อศาลปกครองสูงสุด ว่าสัญญาจ้างที่ปรึกษามิใช่เป็นสัญญาจ้างทำของ แต่เป็นสัญญาจ้างบริการอย่างอื่น ซึ่งค่าตอบแทนที่ได้รับเป็นเพียงค่าตอบแทนความรู้ ความชำนาญเท่านั้น และตามข้อเสนอราคาของนายพิมพ์ไทยได้ยอมรับว่า ค่าจ้างที่จ่ายให้นั้นรวมถึงค่าใช้จ่ายสำนักงานและยานพาหนะด้วย เมื่อกรมควบคุมมลพิษบอกเลิกสัญญา นายพิมพ์ไทยจึงต้องคืนทรัพย์สินดังกล่าวให้ มิเช่นนั้น เท่ากับนายพิมพ์ไทยได้รับค่าตอบแทนอย่างอื่น นอกจากค่าตอบแทนความรู้ความชำนาญ อีกทั้ง หากนายพิมพ์ไทยไม่เสนอราคาค่าใช้จ่าย ในส่วนทรัพย์สินที่พิพาทมาด้วย กรมควบคุมมลพิษก็จะทำสัญญาจ้างแค่ 29,977,460.37 บาท เท่านั้น จึงขอให้ศาลปกครองสูงสุดพิพากษา กลับคำพิพากษาของศาลปกครองชั้นต้นเป็นให้นายพิมพ์ไทยคืนเครื่องมือ อุปกรณ์จำนวน 8 รายการตามฟ้องในสภาพดีหรือชดใช้เป็นเงิน 1,845,062.28 บาท พร้อมดอกเบี้ยร้อยละ 7.5 ต่อปีจากเงินต้น 1,766,999.63 บาท

	ศาลปกครองสูงสุดพิเคราะห์แล้วเห็นว่า ในสัญญาระบุว่า บรรดาเครื่องใช้และอุปกรณ์ทั้งหลาย ที่กรมควบคุมมลพิษจัดหาให้ใช้ หรือซื้อมาด้วยเงินของกรมควบคุมมลพิษ ถือว่าเป็นกรรมสิทธิ์ของกรมควบคุมมลพิษ และต้องทำเครื่องหมายแสดงว่าเป็นของกรมควบคุมมลพิษ และเมื่อทำงานเสร็จหรือมีการเลิกสัญญา ต้องทำบัญชีแสดงรายการเครื่องมือที่ยังเหลืออยู่ และต้องคืนให้ครบในสภาพดี เมื่อข้อเท็จจริงปรากฏว่านายพิมพ์ไทย ได้ทำสัญญากับกรมควบคุมมลพิษเป็นเงิน 31,744,460 บาท โดยเงินค่าจ้างจำนวนดังกล่าวแบ่งเป็น ค่าตอบแทนบุคลากร ค่าใช้จ่ายสำนักงาน และค่าภาษี ซึ่งในส่วนค่าใช้จ่ายสำนักงานนั้นประกอบด้วย ทรัพย์สินที่พิพาท รวมเป็นเงินทั้งสิ้น 1,766,999.63 บาท และเมื่อปรากฏว่านายพิมพ์ไทยได้ยื่นข้อเสนอราคา โดยกำหนดค่าตอบแทนบุคลากรและค่าดำเนินการอื่นๆ รวมเป็นเงิน 31,744,460 บาท ดังนั้น เมื่อนายพิมพ์ไทยนำเงินที่ได้มาจากกรมควบคุมมลพิษไปใช้ และได้อะไรมาและยังคงเหลือเท่าไหร่ เมื่องานเสร็จหรือเมื่อมีการบอกเลิกสัญญา นายพิมพ์ไทยย่อมมีหน้าที่คืนตามสัญญา และถึงแม้ว่าทรัพย์สินต่างๆ จะไม่ได้ทำเครื่องหมายไว้ แต่เมื่อมีข้อเท็จจริงปรากฏว่าเป็นของกรมควบคุมมลพิษ ก็ย่อมเป็นของกรมควบคุมมลพิษ การที่ศาลปกครองชั้นต้นพิพากษายกฟ้องนั้น ศาลปกครองสูงสุดไม่เห็นพ้องด้วย

	พิพากษากลับคำพิพากษาศาลปกครองชั้นต้น ให้นายพิมพ์ไทยคืนโต๊ะสำนักงานพร้อมเก้าอี้ 5 ชุด โต๊ะเขียนแบบพร้อมเก้าอี้ 2 ชุด เครื่องพิมพ์ดีดไฟฟ้า 1 เครื่อง เครื่องถ่ายเอกสาร 3 เครื่อง เครื่องโทรสาร 2 เครื่อง เครื่องปรับอากาศ 1 เครื่อง คอมพิวเตอร์ 3 เครื่อง และรถกะบะ 2 คัน ให้แก่กรมควบคุมมลพิษ หากคืนไม่ได้ให้ชดใช้ด้วยราคา 1,766,999.63 บาท ภายใน 60 วันนับแต่วันที่คดีถึงที่สุด และให้คืนค่าธรรมเนียมศาลทั้งหมดให้แก่กรมควบคุมมลพิษ

	ของของใคร ของใครก็หวง ยิ่งเป็นของหลวง ทรัพย์สินของราชการด้วยแล้ว ยิ่งต้องหวงหนักเป็นสองเท่า เพราะเป็นเงินมาจากภาษีของประชาชนนั่นเอง ก็ถือเป็นบทเรียนของหน่วยงานราชการทั้งหลายว่า ต้องมีการตรวจสอบรายละเอียดของสัญญา เมื่อจบงานหรือเลิกสัญญากลางคัน ว่ามันครอบคลุมถึงอะไรบ้าง มิใช่ปล่อยเวลาให้ล่วงเลยนานผ่านไปเช่นนี้ ถึงเพิ่งจะมาตรวจสอบ เพราะอาจจะไม่โชคดีแบบนี้เสมอไปก็ได้ จริงไหม?

สถานีที่ 6 เวลาไม่เคยคอยใคร

เทียบเคียงคำพิพากษาศาลปกครองสูงสุด
คดีหมายเลขแดงที่ อ.605/2557

รูปภาพ ภาพการ์ตูนชานชลาสถานีรถไฟ และมีป้ายภายในป้ายมีข้อความว่า เวลาไม่เคยคอยใคร

	ไม่ว่าคุณจะมีประชุมในที่ทำงาน หรือมีนัดสัมภาษณ์งาน หรือมีนัดกับใครก็ตาม การตรงต่อเวลาเป็นสิ่งสำคัญอย่างยิ่ง ยิ่งในธุรกิจใหญ่ๆ นั้น การผิดเวลามีผลทำให้เกิดความเสียหายอย่างมาก ถ้าคุณไม่เชื่อ ลองมาดูคดีตัวอย่างข้างล่างนี้กัน


	บริษัทมั่นคงไพศาลเห็นประกาศ ประกวดราคางานก่อสร้างสนามฟุตบอล ด้วยวิธีการทางอิเล็กทรอนิกส์ ของการกีฬาแห่งประเทศไทย อุเหม่...เจ้าประคุณเอ๊ย งานก่อสร้างโปรเจคใหญ่ยักษ์ขนาดนี้ ถ้าได้ทำคงมีชื่อเสียงน่าดู ว่าแล้วบริษัทมั่นคงไพศาลจึงเข้าซื้อเอกสารประกวดราคา พร้อมส่งข้อเสนอการประกวดราคาและหนังสือค้ำประกันของธนาคารซิตี้แบงก์ จำนวน 1,400,000 บาท เป็นหลักประกันซองตามเงื่อนไขการประกวดราคาดังกล่าว ต่อมาการกีฬาแห่งประเทศไทยได้มีหนังสือแจ้งให้ทราบว่า บริษัทมั่นคงไพศาลมีสิทธิเข้าเสนอราคาด้วยวิธีการทางอิเล็กทรอนิกส์ ในวันที่ 17 ธันวาคม 2550

โดยกำหนดลงทะเบียนตั้งแต่เวลา 13.30 – 14.00 น. ทดสอบระบบตั้งแต่เวลา 14.15 – 14.30 น. และเสนอราคาตั้งแต่เวลา 14.30 – 15.00 น. โดยมีเงื่อนไขว่าจะต้องมาให้ทันการลงทะเบียน มิฉะนั้น จะถูกยึดหลักประกันซอง

	เมื่อถึงวันที่ต้องเข้าแข่งขันประกวดราคา บริษัทมั่นคงไพศาลได้มอบอำนาจให้นางเฮงเฮงเป็นตัวแทน ในระหว่างที่กำลังนั่งรถจะไปงานประกวดราคานั้น นางเฮงเฮงเกิดนึกขึ้นได้ว่าลืมเอกสารสำคัญ ที่จะต้องใช้ในการประกวดราคานี้ด้วย จึงให้คนขับรถย้อนกลับไปเอาเอกสารที่บริษัทอีกครั้ง พอได้เอกสารสำคัญมาแล้วนางเฮงเฮงได้บอกให้คนขับรถรีบทำเวลาในการเดินทาง เพราะเหลือบมองนาฬิกาแล้วนี่มันก็บ่ายโมงเข้าไปละ เกรงจะเข้าลงทะเบียนประกวดราคาไม่ทัน เคราะห์หามยามร้ายกำลังจะถึงที่หมายอยู่แล้วเชียว รถยนต์ที่นางเฮงเฮงนั่งมาดันชนกับรถมอเตอร์ไซด์ เจราจาพาทีกันอยู่นานไม่เป็นผลสำเร็จ จนเรื่องราวต้องไปจบลงที่สถานีตำรวจ ทำให้ไปถึงที่ประกวดราคาในเวลา 14.12 น. คณะกรรมการประกวดราคาเห็นว่านางเฮงเฮงมาลงทะเบียนสายไป 12 นาที ผิดเงื่อนไขในการเข้าประกวดราคา จึงไม่อนุญาตให้เข้าร่วมเสนอราคาในครั้งนี้ นางเฮงเฮงทราบดังนั้นก็เดินคอตกกลับไป พร้อมเตรียมรับกับชะตากรรมที่รอเธออยู่ที่บริษัท

	ต่อมาการกีฬาแห่งประเทศไทยได้มีหนังสือ ลงวันที่ 5 มีนาคม 2551 แจ้งยึดหนังสือค้ำประกันของธนาคารซิตี้แบงก์ จำนวน 1,400,000 บาท ที่บริษัทมั่นคงไพศาลนำมาเป็นหลักประกันซองในการประกวดราคา เนื่องจากว่า ไม่เข้าร่วมการประมูลงานตามเวลาที่กำหนด จึงถือว่าไม่ปฏิบัติตามหลักเกณฑ์ในการประกวดราคา และไม่มีการโทรแจ้งถึงเหตุจำเป็น ที่มาลงทะเบียนไม่ทันในวันนั้น ทำให้เกิดการแข่งขันเสนอราคาไม่เต็มที่เพราะมีผู้เข้าแข่งขันน้อยลง การกีฬาแห่งประเทศไทยได้รับความเสียหาย จึงไม่อาจคืนหลักประกันซองให้ได้ คุณพระช่วย อกอีแป้นจะแตก...แค่ไปลงทะเบียนสายแค่นี้ ถึงกับโดนยึดเงินไปตั้งล้านกว่าบาทเชียวหรือ? เห็นท่าจะไม่ได้การ เงินก็ไม่ใช่น้อยๆ บริษัทมั่นคงไพศาลจึงยื่นหนังสืออุทธรณ์ ขอคืนหนังสือค้ำประกันในทันควัน แต่อนิจจาคำขอนั้นไม่เป็นผล เพราะการกีฬาแห่งประเทศไทยฟันธงคำตอบเดิม ไม่คืนหนังสือค้ำประกันให้โดยเด็ดขาด

	ทำยังงี้ได้ยังไง ที่ไปสายก็เพราะว่ามันเกิดอุบัติเหตุนี่น่า เรื่องแบบนี้ใครเขาอยากให้เกิดกันเล่า แถมยังมีบันทึกประจำวันของสถานีตำรวจ เป็นหลักฐานอยู่โต้งๆ ว่าเรื่องจริงนะ ไม่ได้โม้ อีกอย่างถึงตนไม่ได้เข้าเสนอราคา แต่ก็มีคนอื่นอีกตั้ง 4 รายที่เข้าเสนอราคา แถมราคาที่ได้ยังต่ำกว่าราคากลางที่กำหนดไว้อีก  

แล้วอย่างนี้จะมาบอกว่า การกีฬาแห่งประเทศไทยได้รับความเสียหาย จากการที่บริษัทตนไม่ได้เข้าเสนอราคาได้อย่างไร บริษัทของตนต่างหากที่เป็นฝ่ายเสียหาย ที่จะต้องรับภาระหาเงินไปคืนธนาคารอีกตั้งล้านกว่าบาท ทั้งที่ การไปลงทะเบียนล่าช้านั้นเป็นเหตุสุดวิสัยแท้ๆ ทำไมถึงไม่เห็นใจกันบ้าง โอดครวญไปก็เท่านั้น ในเมื่ออีกฝ่ายไม่ยอมรับฟังเหตุผลใดๆ ทั้งสิ้น จึงนำเรื่องนี้มาฟ้องขอความเป็นธรรมต่อศาลปกครอง ขอให้ศาลมีคำพิพากษาหรือคำสั่งให้การกีฬาแห่งประเทศไทย คืนหนังสือค้ำประกันซองของธนาคารซิตี้แบงก์ จำนวน 1,400,000 บาท ให้แก่ตน และให้ชำระค่าธรรมเนียมและค่าใช้จ่ายทั้งหมดแทนตนด้วย

	ศาลปกครองชั้นต้นพิจารณาแล้วเห็นว่า การที่ผู้แทนของบริษัทมั่นคงไพศาลมาลงทะเบียนสายไป 12 นาที เนื่องจากระหว่างการเดินทาง ลืมเอกสารสำคัญจึงย้อนกลับไปเอา และได้เกิดอุบัติเหตุรถที่นั่งมาชนกับรถมอเตอร์ไซด์ เสียเวลาเจรจาทำความตกลงกันเป็นเหตุให้มาลงทะเบียนสาย โดยมีหลักฐานรายงานประจำวันของสถานีตำรวจภูธรไชโยโห่ฮิ้วเป็นหลักฐาน ส่วนการที่ไม่แจ้งเหตุขัดข้องให้ทางคณะกรรมการประกวดราคาทราบ ทางโทรศัพท์หรือส่งผู้อื่นมาลงทะเบียนแทนนั้น ถือเป็นความบกพร่องของบริษัทมั่นคงไพศาลเอง แต่ไม่ใช่เหตุที่ถือว่าทำไปโดยไม่ชอบ ประกอบกันในวันนั้นมีผู้มาเสนอราคา 4 ราย และได้มีการแข่งขันเสนอราคาจนได้ผู้เสนอราคาต่ำสุด ซึ่งอยู่ในวงเงินที่ตั้งไว้ การที่บริษัทมั่นคงไพศาลมาลงทะเบียนช้า ในขณะที่ยังไม่ได้เริ่มทดสอบระบบเกิดจากอุบัติเหตุ ที่ไม่ได้เกิดจากความประมาทเลินเล่อของบริษัท ถึงแม้บริษัทจะบกพร่องที่ขาดความระมัดระวัง รอบคอบเกี่ยวกับการวางแผนการเดินทาง แต่ก็ไม่เป็นผลโดยตรงที่ทำให้การกีฬาแห่งประเทศไทยได้รับความเสียหายเ ท่ากับจำนวนเงินตามหลักประกันซองที่มีมูลค่า 1,400,000 บาท เห็นสมควรให้บริษัทมั่นคงไพศาลชดใช้ค่าเสียหาย อันเกิดจากการกระทำผิดเงื่อนไขของการประกวดราคา ร้อยละ 10 ของวงเงินค้ำประกัน คิดเป็นเงิน 140,000 บาท


	ศาลปกครองชั้นต้นพิพากษาให้การกีฬาแห่งประเทศไทย คืนหลักประกันซอง จำนวนเงิน 1,260,000 บาท ให้แก่บริษัทมั่นคงไพศาล ภายใน 30 วัน นับแต่วันที่คดีถึงที่สุด และให้คืนค่าธรรมเนียมตามส่วนของการชนะคดี จำนวน 25,200 บาท แก่บริษัทมั่นคงไพศาล


	การกีฬาแห่งประเทศไทยเห็นว่าในเมื่อมีระเบียบสำนักนายกรัฐมนตรี ว่าด้วยการพัสดุด้วยวิธีการทางอิเล็กทรอนิกส์ พ.ศ. 2549 กำหนดไว้ชัดเจน และอุบัติเหตุของบริษัทมั่นคงไพศาลก็ไม่ใช่เหตุสุดวิสัย แต่เกิดจากความบกพร่องของนางเฮงเฮงเอง การที่ศาลปกครองชั้นต้นให้บริษัทมั่นคงไพศาลชดใช้ค่าเสียหาย อันเกิดจากการทำผิดเงื่อนไข จำนวน 140,000 บาทนั้น

เป็นค่าเสียหายที่ยังไม่ได้สัดส่วนที่เหมาะสมกับความเป็นจริงที่เกิดขึ้น จึงยื่นอุทธรณ์ต่อศาลปกครองสูงสุด ขอให้กลับคำพิพากษาของศาลปกครองชั้นต้นเป็นให้ยกฟ้อง

	ศาลปกครองสูงสุดพิจารณาแล้วเห็นว่าระยะทางจากบริษัทมั่นคงไพศาล มายังสถานที่เสนอราคาอยู่ไกลกันพอสมควร แถมยังอยู่ในย่านชุมชนและแหล่งอุตสาหกรรม อีกทั้งเป็นที่ทราบกันดีอยู่แล้วว่าสภาพการจราจร ในกรุงเทพและปริมณฑลมีความหนาแน่นเพียงใด และยังมีการกลับมาเอาเอกสารในระหว่างทาง ซึ่งถือเป็นความบกพร่องของนางเฮงเฮงเอง ที่ไม่ตรวจเอกสารให้ละเอียดก่อนที่จะเดินทาง จึงต้องย้อนกลับไปเอาเอกสารทำให้เหลือเวลาในการเดินทางน้อยลง เมื่อพิจารณาความเสียหายจากอุบัติเหตุรถทั้งสองคัน มีความเสียหายเพียงเล็กน้อย และรถของนางเฮงเฮงก็มีประกันภัย ซึ่งในสถานการณ์เช่นนั้นอาจแก้ไขได้ โดยการโทรเรียกให้บริษัทส่งเจ้าหน้าที่เข้ามาจัดการ ส่วนค่าใช้จ่ายก็ให้บริษัทประกันรับผิดชอบไป แต่นางเฮงเฮงกลับไม่ทำ เลือกที่จะใช้การเจรจาถึง 35 นาที เป็นเหตุให้มาลงทะเบียนไม่ทัน จึงเห็นได้ว่าอุบัติเหตุที่เกิดขึ้นเป็นเพราะนางเฮงเฮง ไม่ได้ใช้ความระมัดระวังตามสมควร มิใช่เหตุสุดวิสัย


	และในประกาศประกวดราคาจ้างระบุว่า มีสิทธิยึดหลักประกันซองของผู้มีสิทธิเสนอราคา ในกรณีที่ผู้มีสิทธิเสนอราคา ไม่ส่งผู้แทนมาลงทะเบียนเพื่อเข้าสู่กระบวนการเสนอราคา หรือผู้มีสิทธิเสนอราคาที่มาลงทะเบียนแล้ว ไม่Log in เข้าสู่ระบบ หรือ Log in แล้ว แต่ไม่มีการเสนอราคา หรือเสนอราคาผิดเงื่อนไข หรือเสนอราคาแต่ไม่ลงลายมือชื่อ เป็นต้น หลักประกันซองจึงเป็นจำนวนค่าเสียหายล่วงหน้าที่กำหนดขึ้น และผู้มีสิทธิเข้าเสนอราคาต้องชำระ หากทำผิดเงื่อนไขในการเสนอราคา จึงถือเป็นเบี้ยปรับตามประมวลกฎหมายแพ่งและพาณิชย์ มาตรา 379 ซึ่งศาลมีอำนาจตามมาตรา 383 ที่จะสั่งลดได้ หากเห็นว่าสูงเกินไป และจากการที่บริษัทมั่นคงไพศาลได้เดินทางไปเข้าร่วมเสนอราคา แม้จะเลยเวลาที่กำหนดไว้ 12 นาที แต่ก็แสดงให้เห็นว่า มีความตั้งใจที่จะเข้าร่วมการเสนอราคา ไม่ใช่กรณีที่จงใจที่จะไม่ส่งผู้แทนเข้าร่วมเลย อีกทั้ง ไม่ปรากฏว่ามีการสมยอมหรือขัดขวางในการเสนอราคาในครั้งนี้ และราคาที่มีผู้เสนอได้ก็เป็นราคาที่ต่ำกว่าราคากลาง อีกทั้ง ไม่อาจคาดการณ์ได้ว่า หากบริษัทมั่นคงไพศาลเข้าร่วมเสนอราคาด้วยแล้ว จะได้ราคาที่ต่ำกว่านี้หรือไม่ ดังนั้น การที่การกีฬาแห่งประเทศไทยใช้สิทธิ ริบหลักประกันซองทั้งหมดจึงสูงเกินไป และเมื่อพิจารณาจากราคาที่ผู้เสนอราคาต่ำสุดเสนอมา ซึ่งถูกกว่าราคากลางคิดเป็นร้อยละ 16.60 จึงสมควรลดเบี้ยปรับให้แก่บริษัทมั่นคงไพศาล โดยให้ชำระเพียงร้อยละ 20 ของจำนวนเบี้ยปรับทั้งหมด เป็นเงิน 280,000 บาท

เมื่อได้ยึดหลักประกันซองซึ่งมีมูลค่า 1,400,000 บาท ซึ่งเกินกว่าจำนวนเบี้ยปรับที่ต้องชำระให้ จึงต้องคืนเบี้ยปรับที่ริบไว้คืนให้แก่บริษัทมั่นคงไพศาล เป็นเงิน 1,120,000 บาท

	พิพากษาแก้คำพิพากษาของศาลปกครองชั้นต้น เป็นให้การกีฬาแห่งประเทศไทยคืนเงินหลักประกันซองให้แก่บริษัทมั่นคงไพศาล จำนวน 1,120,000 บาท ภายใน 30 วัน นับแต่วันที่ศาลมีคำพิพากษา และให้คืนค่าธรรมเนียมศาลในศาลปกครองชั้นต้นให้แก่บริษัทมั่นคงไพศาล และของการกีฬาแห่งประเทศไทยในชั้นอุทธรณ์ ตามส่วนของการชนะคดี นอกนั้นให้เป็นไปตามคำพิพากษาของศาลปกครองชั้นต้น


	ถึงจะบอกว่า มาช้าก็ยังดีกว่าไม่มาก็เหอะ แต่ถ้าเกิดมาให้ทันเวลา จะดีกว่าไหม เพราะเราไม่สามารถล่วงรู้อนาคตได้ว่า จะเกิดเหตุการณ์อะไรขึ้น นี่งานก็พลาด เงินก็เสีย เฮ้อ...มันน่าเสียดายแทนจริงๆ ใน 1 วัน ทุกคน มีเวลาเท่ากัน ขึ้นอยู่กับว่าแต่ละคนนั้นจะบริหารจัดการเวลาของตัวเองอย่างไรให้มีคุณค่า อย่าประมาทหรือชะล่าใจไปเพราะเวลา...ไม่เคยคอยใคร

สถานีที่ 7 บอกเลิกได้ยังไง ก็ไม่ใช่คนผิดนี่น่า

เทียบเคียงคำพิพากษาศาลปกครองสูงสุดคดีหมายเลขแดงที่ อ.534/2556

รูปภาพ ภาพการ์ตูนชานชลาสถานีรถไฟ และมีป้ายภายในป้ายมีข้อความว่า บอกเลิกได้ยังไง ก็ไม่ใช่คนผิดนี่นา

	คุณเคยเจอเหตุการณ์แบบนี้บ้างไหม ที่จู่ๆ ก็โดนบอกเลิกจ้างงานโดยไม่ทันตั้งตัว ทั้งๆ ที่ ที่ผ่านมาก็ทำงานมาด้วยดีตลอด และถ้าคุณเจอเหตุการณ์แบบนี้คุณจะรับมือกับมันอย่างไร เราลองมาดูเรื่องราวของบริษัทตาวิเศษกันดีกว่า ว่าบทสรุปของเรื่องนี้จะเป็นอย่างไร




เรื่องมีอยู่ว่า บริษัทตาวิเศษได้ทำสัญญารับจ้างเก็บขยะกับเทศบาลรักสะอาด ในโครงการรักษาความสะอาดเก็บขนขยะมูลฝอยภายในเขตเทศบาลรักสะอาด ในราคา 7,980,000 บาท ตั้งแต่วันที่ 1 ตุลาคม 2546 ถึง 30 กันยายน 2547 โดยเทศบาลรักสะอาดจะแบ่งจ่ายค่าจ้างให้ เป็นจำนวน 12 งวด งวดละ 1 เดือน เดือนละ 665,000 บาท โดยได้ให้รถยนต์ 7 คัน รถมอเตอร์ไซต์พ่วงข้าง 22 คัน ไว้ใช้ในการทำงาน ผ่านไป 5 เดือน บริษัทตาวิเศษก็ได้รับหนังสือจากเทศบาลรักสะอาด ลงวันที่ 8 มีนาคม 2547

แจ้งให้บริษัทตาวิเศษหยุดทำงาน และส่งคืนยานพาหนะที่ให้ไปทั้งหมด เนื่องจากว่า ไม่ส่งแผนการปฎิบัติงานประจำเดือน ให้กับคณะกรรมการตรวจการจ้างทราบล่วงหน้าก่อนเริ่มปฏิบัติงาน และไม่ส่งรายงานผลการปฏิบัติงานประจำวันให้แก่คณะกรรมการตรวจการจ้าง ทราบล่วงหน้าก่อนเริ่มปฏิบัติงาน และไม่ส่งรายงานผลการปฏิบัติงานประจำวัน ให้แก่คณะกรรมการตรวจการจ้างทราบเดือนละครั้ง จึงถือว่าขัดขืน ไม่ปฏิบัติตามสัญญาและคำสั่งคณะกรรมการตรวจการจ้าง และเมื่อมีการแจ้งให้ปรับปรุงการทำงานด้วยวาจา แต่ก็ยังไม่ปฏิบัติตาม ทำให้การทำงานมีข้อบกพร่องติดต่อกันหลายครั้ง นอกจากนั้นแล้ว ยังไม่นำรถยนต์ทั้ง 7 คัน ไปตรวจสภาพและไม่ดูแลรักษายานพาหนะให้อยู่ในสภาพใช้งานได้ดี รวมทั้งขณะนั้น ไม่มีสภาเทศบาลจึงไม่สามารถเบิกจ่ายเงินค่าจ้างให้แก่บริษัทตาวิเศษได้ และไม่จ่ายค่าจ้างงวดที่ 3-6 ให้แก่บริษัทตาวิเศษ เพราะถือว่าได้บอกเลิกสัญญาแล้ว

	เมื่อได้ทราบข่าวร้าย บริษัทตาวิเศษจึงรีบทำหนังสือแจ้งกลับไปว่า ได้ทำตามสัญญาจ้างทุกประการ โดยได้ส่งแผนปฏิบัติงานประจำเดือนและรายงานผลการปฏิบัติงานประจำวัน ให้แก่คณะกรรมการตรวจการจ้างและผู้ควบคุมงาน แถมยังได้มีการตรวจรับงานว่าถูกต้องตามสัญญาทุกงวด ตั้งแต่งวดที่ 1-6 แต่ทางเทศบาลรักสะอาดก็ยังยืนกรานคำตอบเดิมคือ เลิกจ้าง และได้แจ้งหักค่าปรับงานจุดที่บกพร่องจากการตรวจพบ ในรายงานการปฏิบัติงานประจำเดือน จำนวน 4 เดือน จำนวน 1,023 จุด เป็นเงิน 44,190.32 บาท แต่บริษัทตาวิเศษมีหนังสือตอบปฏิเสธการยินยอมให้หักเงินค่าปรับนั้น เพราะไม่เคยได้รับแจ้งความบกพร่อมของงาน ไม่ว่าจะเป็นทางวาจาหรือเป็นลายลักษณ์อักษร และเมื่อได้รับหนังสือจากเทศบาลรักสะอาดให้ไปรับเงินค่าจ้างงวดที่ 3-6 ก็โล่งใจคิดว่าเรื่องราวจะจบลงด้วยดีแล้ว


	แต่เรื่องราวมันไม่จบแบบแฮปปี้แอนดิ้งเนี่ยน่ะสิ....เมื่อได้รับค่าจ้างเสร็จเรียบร้อยแล้ว กลับโดนเทศบาลรักสะอาดหักค่าจุดบกพร่อง 44,190.32 บาทและเงินประกันสัญญาในส่วนค่าบำรุงรักษาทรัพย์สิน 200,000 บาท เพราะว่าบริษัทตาวิเศษไม่ยอมส่งหลักฐาน การบำรุงรักษาทรัพย์สินมาให้ตรวจสอบ จึงเหลือเงินประกันสัญญาคืนให้ 199,000 บาท บริษัทตาวิเศษเห็นว่าการกระทำนี้ไม่ถูกต้อง เพราะว่าตนได้ทำงานตามสัญญาทุกอย่าง จึงได้มีหนังสือคัดค้านการหักเงินประกันสัญญากลับไป และต่อมาภายหลังเทศบาลรักสะอาดก็ได้มีการคืนเงินค่าหักจุดบกพร่อง จำนวน 44,190.32 บาท และเงินประกันสัญญาทั้งหมดให้แก่บริษัทตาวิเศษ


	ถึงจะได้เงินคืนมา แต่ว่าชื่อเสียงที่เสียไปมันก็ไม่ได้กลับคืนมาด้วยนี่นา แถมยังโดนคนอื่นมาเอางานไปทำต่ออีก ทั้งๆ ที่ไม่ได้ทำผิดอะไรเลย..ในเมื่อเทศบาลรักสะอาดสั่งให้ตนหยุดงาน ตั้งแต่ 11 มีนาคม 2547 โดยไม่มีเหตุผลเพียงพอ แล้วยังจ้างบริษัทอื่นมาทำงานแทนอีก

ทำให้บริษัทของตนไม่ได้รับค่าจ้าง ในส่วนของงานที่ยังไม่ได้ทำตามสัญญาอีก 6 เดือน คิดเป็นเงินก็ 4,440,483.87 บาท ตัวเลขน้อยซะที่ไหนล่ะ ที่น่าเจ็บใจยิ่งกว่านั้นก็คือ ได้มีหนังสือทวงถามถึงความรับผิดชอบในเรื่องนี้ แต่เรื่องก็หายเข้ากลีบเมฆ ไม่มีการตอบรับใดๆ จากเทศบาลรักสะอาดอีกเลย บริษัทตาวิเศษจึงนำเรื่องนี้มาฟ้องต่อศาลปกครองขอให้ศาลมีคำพิพากษาหรือคำสั่งให้เทศบาลรักสะอาด ชำระเงิน 4,440,483.87 บาท พร้อมดอกเบี้ยร้อยละ 7.5 ต่อปีจนถึงวันฟ้อง และให้ชำระดอกเบี้ยร้อยละ 7.5 ต่อปีจากต้นเงิน 4,440,483.87 บาท นับจากวันฟ้องเป็นต้นไปจนกว่าจะชำระเสร็จ รวมทั้งให้ชดใช้ค่าธรรมเนียมแทนบริษัทตาวิเศษด้วย

	ศาลปกครองชั้นต้นพิจารณแล้วเห็นว่า ในใบตรวจรับงานที่แจ้งจุดบกพร่องตั้งแต่เดือนธันวาคม 2546 ถึงมีนาคม 2547 ที่เทศบาลรักสะอาดได้นำมาใช้เป็นเหตุในการบอกเลิกสัญญานั้น คณะกรรมการตรวจการจ้างได้ลงชื่อเมื่อวันที่ 26 มีนาคม 2547 ซึ่งเป็นเวลาภายหลังจากที่ได้บอกเลิกสัญญาแล้ว และเป็นข้อกล่าวหาของเทศบาลรักสะอาดแต่เพียงฝ่ายเดียว โดยไม่มีการลงชื่อรับทราบตรวจงานของบริษัทตาวิเศษแต่อย่างใด และเมื่อบริษัทตาวิเศษได้ส่งมอบยานพาหนะคืน ซึ่งคณะกรรมการตรวจรับมอบพัสดุครุภัณฑ์ก็ได้ตรวจสอบโดยละเอียดว่า ยานพาหนะทั้งหมดอยู่ในสภาพเรียบร้อยใช้งานได้ตามสภาพ จึงฟังไม่ขึ้นว่าการปฏิบัติงานของบริษัทตาวิเศษมีจุดบกพร่อง ส่วนที่ไม่มีสภาเทศบาลในขณะนั้น ทำให้ไม่มีเงินจ่ายค่าจ้างให้กับบริษัทตาวิเศษ ก็ไม่ใช่เหตุผลที่จะนำมาบอกเลิกสัญญาได้ การบอกเลิกสัญญาจึงไม่มีหลักฐานและเหตุผลที่ฟังได้ว่าทำผิดสัญญา เทศบาลรักสะอาดจึงไม่มีสิทธิบอกเลิกสัญญา ดังนั้น การบอกเลิกสัญญาที่เกิดขึ้นดังกล่าว จึงทำให้บริษัทตาวิเศษได้รับความเดือดร้อนเสียหาย อันเนื่องมาจากการขาดรายได้จากการทำงาน อีกทั้ง ยังต้องจ่ายค่าจ้างพนักงานและค่าน้ำมันเชื้อเพลิง เพื่อให้การเก็บขยะดำเนินไปด้วยดี จึงเห็นสมควรกำหนดค่าความเสียหายที่ได้รับเป็นค่ากำไร ตั้งแต่งวดที่ 6-12 รวมเป็นเงินทั้งสิ้น 499,947 บาท


	ศาลปกครองชั้นต้นพิพากษาให้ เทศบาลรักสะอาดชดใช้เงินให้แก่บริษัทตาวิเศษ จำนวน 499,947 บาท พร้อมดอกเบี้ยร้อยละ 7.5 ต่อปี นับแต่วันสิ้นสุดสัญญาจนถึงวันฟ้อง เป็นเงิน 42,369 บาท รวมเป็นเงินทั้งสิ้น 542,316 บาท และให้ชำระดอกเบี้ยจากต้นเงิน 499,947 บาทในอัตราร้อยละ 7.5 นับถัดจากวันฟ้องจนกว่าจะชำระเสร็จพร้อมทั้งให้คืนค่าธรรมเนียมศาล จำนวน 13,540.77 บาท


	แต่บริษัทตาวิเศษก็ยังไม่ได้รับชัยชนะอย่างแท้จริง...เมื่อเทศบาลรักสะอาดฟังคำพิพากษาของศาลปกครองชั้นต้นจบ ก็ได้ยื่นอุทธรณ์ต่อศาลปกครองสูงสุดว่า บริษัทตาวิเศษปฏิบัติงานบกพร่องอย่างสม่ำเสมอ

ดูได้จากบันทึกของคณะกรรมการตรวจการจ้าง 4 ฉบับ ว่ามีข้อบกพร่องรวมกันถึง 1,023 จุด แสดงให้เห็นว่ามีเจตนาที่จะฝ่าฝืนสัญญา เป็นเหตุให้สามารถบอกเลิกสัญญาได้ และสัญญาดังกล่าวเป็นสัญญาทางปกครอง ซึ่งมีเจตนารมณ์ในการปกป้องประโยชน์สาธารณะ และให้อำนาจแก่ฝ่ายปกครองอยู่ในสถานะที่เหนือกว่าอย่างมีนัยสำคัญ ดังนั้น การที่ศาลปกครองชั้นต้นมีคำพิพากษา ให้ชดใช้ค่าเสียหายตั้งแต่งวดที่ 6-12 ให้แก่บริษัทตาวิเศษ เมื่อดูจากพฤติกรรมในการปฏิบัติงานเห็นได้ชัดว่า ทำงานบกพร่องมาโดยตลอด การคิดค่าเสียหายให้จนถึงวันสิ้นสุดสัญญา จึงถือเป็นการไกลกว่าเหตุ และเมื่อเทศบาลมีอำนาจในการบอกเลิกสัญญาแล้ว ความเสียหายในส่วนนี้จึงไม่อาจเกิดขึ้นได้ ขอให้ศาลปกครองสูงสุดมีคำพิพากษา กลับคำพิพากษาของศาลปกครองชั้นต้นเป็นให้ยกฟ้อง

	ศาลปกครองสูงสุดพิเคราะห์แล้วเห็นว่า เมื่อมีการทำสัญญาจ้างเป็นลายลัษณ์อักษร การแจ้งเตือนเรื่องการปฏิบัติงานบกพร่องในแต่ละเดือน ก็ควรจะทำเป็นหนังสือแจ้งเตือนเพื่อที่จะให้ผู้ถูกจ้าง ได้มีโอกาสปรับปรุงแก้ไขหรือโต้แย้งในความบกพร่องนั้น แต่หาได้มีหลักฐานของหนังสือแจ้งเตือนปรากฎแต่อย่างใด ดังนั้น ข้ออ้างของเทศบาลรักสะอาดนี้ จึงเป็นการกล่าวหาแต่เพียงฝ่ายเดียว โดยไม่มีหลักฐานการลงชื่อรับทราบการตรวจงาน ของเทศบาลรักสะอาดจากบริษัทตาวิเศษปรากฏแต่อย่างใด จึงไม่มีเหตุผลรับฟังได้ในการที่จะกล่าวหาว่า บริษัทตาวิเศษทำงานบกพร่อง เกินกว่าที่จะรับได้ตามสัญญาที่กำหนดไว้ และเมื่อภายหลังเทศบาลรักสะอาด ได้มีการจ่ายเงินค่าจ้างในงานที่ทำไปจนถึงงวดที่ 6 ให้แก่บริษัทตาวิเศษจนครบ ย่อมแสดงว่าบริษัทตาวิเศษได้ทำงานถูกต้องตามสัญญา และข้ออ้างที่ว่าในขณะที่เกิดเรื่องขึ้นนั้น ไม่มีสภาเทศบาลปฏิบัติงานจึงไม่มีเงินที่จะนำมาจ่ายค่าจ้างได้นั้น ก็ไม่ใช่เหตุผลที่จะนำมาอ้างเป็นเหตุในการบอกเลิกสัญญาได้ ดังนั้น การใช้สิทธิบอกเลิกสัญญาของเทศบาลรักสะอาด จึงเป็นไปโดยไม่ชอบ คำอุทธรณ์ของเทศบาลรักสะอาดจึงฟังไม่ขึ้น


	และเมื่อได้วินิจฉัยแล้วว่า การใช้สิทธิบอกเลิกสัญญาของเทศบาลรักสะอาดเป็นไปโดยไม่ชอบ ดังนั้น เทศบาลรักสะอาดย่อมมีหน้าที่ชดใช้ค่าเสียหาย จากการบอกเลิกสัญญาโดยไม่ชอบให้แก่บริษัทตาวิเศษ โดยจะต้องรับผิดชอบชดใช้ค่าสินไหมทดแทน เนื่องจากการขาดรายได้จากการทำงานจ้างเก็บขนขยะ ตั้งแต่วันที่ 11 มีนาคม 2547 ถึงวันที่ 30 กันยายน 2547 โดยคิดเป็นค่ากำไรตั้งแต่งวดที่ 6 จนถึงงวดที่ 12 และที่ศาลปกครองชั้นต้นพิพากษาให้ชดใช้เงินให้แก่บริษัทตาวิเศษ จำนวน 499,947 บาทพร้อมดอกเบี้ยของต้นเงินร้อยละ 7.5 ต่อปี นับแต่วันที่ 30 กันยายน 2547

อันเป็นวันสิ้นสุดสัญญาจ้างถึงวันฟ้องเป็นเงิน 42,369 บาท รวมเป็นเงินทั้งสิ้น 542,316 บาท และให้ชำระดอกเบี้ยของต้นเงิน 499,947 บาท ในอัตราร้อยละ 7.5 ต่อปี นับถัดจากวันฟ้องเป็นต้นไป จนกว่าจะชำระเสร็จแก่บริษัทตาวิเศษ พร้อมทั้งให้คืนเงินค่าธรรมเนียมศาลจำนวน 13,540.77 บาท ศาลปกครองสูงสุดเห็นพ้องด้วย จึงพิพากษายืนตามคำพิพากษาของศาลปกครองชั้นต้น

	เมื่อได้ฟังคำพิพากษาของศาลปกครองสูงสุด บริษัทตาวิเศษก็ยิ้มออกเสียที“อย่ากลัวที่จะต้องต่อสู้กับความถูกต้อง ถ้าเราไม่ได้ทำอะไรผิด”คราวนี้ชัยชนะก็เป็นของบริษัทตาวิเศษจริงๆ เสียที...

สถานีที่ 8 ด้วยความเหมาะสม

เทียบเคียงคำพิพากษาศาลปกครองสูงสุด
คดีหมายเลขแดงที่ อ.607/2555

รูปภาพ ภาพการ์ตูนชานชลาสถานีรถไฟ และมีป้ายภายในป้ายมีข้อความว่า ด้วยความเหมาะสม

	สถานีคดีปกครองเรื่องนี้ต้นสายปลายเรื่อง มาจากสาวสวยจิตใจดีแห่งท้องถิ่นอีสาน นามว่า นางสาวเบาหวิว ชีวิตของเธอราวกับนวนิยายเล่มหนา เกิดมาอาภัพนักอาศัยอยู่กับแม่เพียงสองคน ฐานะยากจน ต้องปากกัดตีนถีบทำงานเลี้ยงแม่และส่งตัวเองเรียน แม้จะหัวไม่ดีนักแต่ด้วยความมานะพยายาม ผสานแรงแห่งความกตัญญู ทำให้ได้ดีกรีระดับปริญญาโท สาขาภาษาอังกฤษ จากมหาวิทยาลัยของรัฐแห่งหนึ่งมานอนกอด ความใฝ่ฝันเล็กๆ แต่ยิ่งใหญ่ของเธอ คือ อยากเป็นครูอาจารย์เป็นเรือจ้างลำเล็กๆ ที่มอบความรู้แก่ลูกศิษย์และส่งเด็กๆ ไปถึงฝั่งฝัน

	และแล้ว...ความฝันก็ไม่ได้เป็นเพียงฝันต่อไป...เพราะต่อมานางสาวเบาหวิวได้เข้ามาเป็นลูกจ้างชั่วคราว ตำแหน่งพนักงานอาจารย์ของมหาวิทยาลัยประสาทยุทธ์ในจังหวัดบ้านเกิด ซึ่งก็เป็นเรื่องดี เพราะได้ดูแลแม่บังเกิดเกล้าที่เริ่มชราและได้ทำงานที่ชอบด้วย โดยตกลงทำสัญญาจ้างกันไว้ โดยไม่ได้กำหนดระยะเวลาการจ้าง

	ต่อมาไม่นานมหาวิทยาลัยประสาทยุทธ์ จะเปิดวิทยาเขตพระแก้วในต่างอำเภอ โดยได้ขอคนที่สมัครใจไปเป็นพนักงานอาจารย์ช่วยงานที่นั่นในช่วงแรก นางสาวเบาหวิวชั่งใจอยู่นาน!!! แต่เพื่อความก้าวหน้า และเห็นว่าระยะทางอยู่ในวิสัยจะไปๆ มาๆ เพื่อดูแลแม่ได้ จึงสมัครใจไป จากนั้น อธิการบดีมหาวิทยาลัยประสาทยุทธ์ได้มีคำสั่งให้นางสาวเบาหวิวกับเจ้าหน้าที่อีก 15 คน ไปปฏิบัติงานที่วิทยาเขตพระแก้ว ซึ่งเฉพาะนางสาวเบาหวิวให้ไปปฏิบัติงานตั้งแต่วันที่ 17 พฤษภาคม 2547 - 1 พฤษภาคม 2548 พอครบเวลาดังกล่าว นางสาวเบาหวิวได้ขอย้ายกลับ แต่อธิการบดีฯ ได้สั่งการว่าหากจะกลับมาให้มาสมัครเป็นอาจารย์ใหม่ นางสาวเบาหวิวจึงมาสมัครสอบเป็นพนักงานอาจารย์ใหม่ที่มหาวิทยาลัยประสาทยุทธ์ แต่ก็สอบไม่ผ่าน และได้มีหนังสือถึงอธิการบดีฯ อีกครั้ง เพื่อขอย้ายกลับ โดยครั้งนี้อธิการบดีฯ ได้มีคำสั่งว่าปัจจุบันพนักงานอาจารย์ที่ประจำอยู่ที่วิทยาเขตแต่ละแห่งมีความเป็นอิสระจากกัน หากจะมีการย้ายก็จะขึ้นอยู่กับการเปิดรับ และคัดเลือกของแต่ละแห่ง 
	อ้างไปเรื่อยแบบนี้แกล้งกันเห็นๆ ทำไมนางเอกแสนดีอย่างเราต้องถูกรังแกเจอแต่ความยากลำบากเช่นนี้ หรือเป็นที่ชะตาฟ้ากำหนดมา? สิ้นหวังและหมดที่พึ่งจริงๆ!!นางสาวเบาหวิว จึงมาฟ้องต่อศาลปกครอง ขอให้อธิการบดีฯ (ผู้ถูกฟ้องคดีที่ 2) มีคำสั่งให้ตนเองกลับมาปฏิบัติงานที่เดิม และให้มหาวิทยาลัยประสาทยุทธ์ (ผู้ถูกฟ้องคดีที่ 1) ชดใช้ค่าเสียหายจากการเสียสิทธิในการรับเงินเพิ่ม รวมทั้งค่าเดินทางและค่าเสียหายจากการเสียสุขภาพทางกายและจิตใจ รวมเป็นเงินทั้งสิ้น 267,600 บาท
	ศาลปกครองชั้นต้นวินิจฉัยว่า ผู้ถูกฟ้องคดีที่ 2 มีอำนาจในการบังคับบัญชาข้าราชการและลูกจ้างชั่วคราวของวิทยาเขตพระแก้ว ตามพระราชบัญญัติมหาวิทยาลัยประสาทยุทธ์ พ.ศ. 2547
	เมื่อผู้ถูกฟ้องคดีที่ 2 ได้ทำสัญญาจ้างผู้ฟ้องคดีและไม่มีกำหนดระยะเวลาสิ้นสุดของสัญญาไว้ ถือว่าเป็นการจ้างผู้ฟ้องคดีโดยไม่มีกำหนดระยะเวลา และการที่มีคำสั่งให้ผู้ฟ้องคดีไปปฏิบัติงานที่วิทยาเขตพระแก้ว นับตั้งแต่วันที่ 17 พฤษภาคม 2547 - 1 พฤษภาคม 2548 ซึ่งเมื่อครบกำหนดแล้ว ผู้ถูกฟ้องคดีที่ 2 ไม่เรียกตัวผู้ฟ้องคดีกลับมาที่เดิม จึงต้องถือว่าสั่งให้ผู้ฟ้องคดี ปฏิบัติงานที่วิทยาเขตพระแก้วต่อไปโดยไม่มีกำหนดเวลา ซึ่งเป็นอำนาจที่จะสั่งให้ผู้ใต้บังคับบัญชาปฏิบัติหน้าที่ เพื่อประโยชน์ของทางราชการได้ตามความเหมาะสม

	 การที่ผู้ถูกฟ้องคดีที่ 2 ไม่ออกคำสั่งให้ผู้ฟ้องคดี กลับมาปฏิบัติงานที่เดิมตามเงื่อนไขที่กำหนดไว้ เป็นอำนาจในทางบริหารของผู้ถูกฟ้องคดีที่ 2 ไม่ได้เป็นการละเลยต่อหน้าที่ ตามที่กฎหมายกำหนดให้ต้องปฏิบัติ และไม่เป็นการละเมิดต่อผู้ฟ้องคดี ดังนั้น ผู้ถูกฟ้องคดีที่ 1 ไม่ต้องรับผิดชดใช้ค่าเสียหายให้แก่ผู้ฟ้องคดี ศาลปกครองชั้นต้นพิพากษายกฟ้อง

	ดั่งฟ้าดินคอยกลั่นแกล้ง...สู้คดีก็มาแพ้อีก ชีวิตสุดเศร้าเคล้าน้ำตาจริงๆ แต่ถ้ายอมก็มีแต่เสียกับเสีย ต้องสู้ต่อ!!! นางสาวเบาหวิวยื่นอุทธรณ์ว่า ก่อนมีคำสั่งให้ไปทำงานที่วิทยาเขตพระแก้ว ผู้บริหารแจ้งว่าเมื่องานเสร็จแล้วจะให้กลับมา โดยได้กำหนดเวลาสิ้นสุดไว้ในคำสั่ง และที่ผ่านมาทางมหาวิทยาลัยถือปฏิบัติตามนี้เสมอมา การที่อธิการบดีฯ มิได้ดำเนินการใดๆ เมื่อครบเวลาแล้ว มิอาจถือได้ว่าผู้ฟ้องคดีที่ 2 ได้มีคำสั่งให้ผู้ฟ้องคดีปฏิบัติงานวิทยาเขตพระแก้วต่อไปโดยไม่มีกำหนดเวลา สำหรับคำสั่งให้มาสมัครเป็นอาจารย์ใหม่ ก็ไม่ได้แปลว่าไม่ให้ผู้ฟ้องคดีกลับมาปฏิบัติงานที่เดิม และส่วนคำสั่งที่ว่าในปัจจุบันนี้ พนักงานอาจารย์แต่ละแห่งมีความเป็นอิสระ หากจะมีการย้ายก็ขึ้นอยู่กับการรับหรือการคัดเลือกของแต่ละแห่ง ก็เป็นเพียงคำชี้แจงมิใช่คำสั่ง ที่เป็นการยืนยัน และมีคำสั่งใหม่ไม่อนุญาตให้ผู้ฟ้องคดี ย้ายกลับมาปฏิบัติงานที่เดิม

	 ศาลปกครองสูงสุดวินิจฉัยว่า คดีนี้เป็นเรื่องการโต้แย้งเกี่ยวกับการปฏิบัติหน้าที่ของผู้ถูกฟ้องคดีที่ 2 ซึ่งเป็นผู้บังคับบัญชาหรือนายจ้างของผู้ฟ้องคดี ที่สืบเนื่องจากคำสั่งจ้างผู้ฟ้องคดีเป็นลูกจ้างชั่วคราว และให้ไปปฏิบัติงานที่วิทยาเขตพระแก้ว ซึ่งเกี่ยวข้องกับภารกิจให้บริการทางการศึกษาของผู้ถูกฟ้องคดีที่ 1 ความสัมพันธ์ตลอดจนสิทธิและหน้าที่ของผู้ฟ้องคดีและผู้ถูกฟ้องคดีที่ 1 เกิดขึ้นโดยผลของกฎหมายตามสัญญาจ้าง ของผู้ฟ้องคดีที่เป็นเอกชนกับผู้ถูกฟ้องคดีที่ 1 ซึ่งเป็นส่วนราชการ เพื่อดำเนินงานให้การศึกษาอันเป็นการบริการสาธารณะ จึงเป็นสัญญาทางปกครอง คดีนี้จึงเป็นคดีพิพาทเกี่ยวกับสัญญาทางปกครอง ตามมาตรา 9 วรรคหนึ่ง (4) แห่ง พ.ร.บ. จัดตั้งศาลปกครองฯ ไม่ใช่คดีพิพาทเกี่ยวกับการที่เจ้าหน้าที่ของรัฐละเลยต่อหน้าที่ และการกระทำละเมิดอันเกิดจากการละเลยต่อหน้าที่ ตามที่กฎหมายกำหนดให้ต้องปฏิบัติ

	และจากข้อเท็จจริงในคดีนี้ ศาลเห็นว่าการที่ผู้ถูกฟ้องคดีที่ 2 ได้ให้ผู้ฟ้องคดีไปปฏิบัติหน้าที่วิทยาเขตพระแก้ว เป็นการสั่งการของนายจ้าง ที่เห็นว่าเป็นการเหมาะสมแก่ประโยชน์ของผู้ว่าจ้าง ส่วนการที่ไม่ได้มีคำสั่งให้ผู้ฟ้องคดีกลับมาปฏิบัติงานที่เดิม เมื่อครบกำหนดตามเวลาในคำสั่ง ผู้ถูกฟ้องคดีที่ 2 ในฐานะนายจ้าง ก็ย่อมมีอำนาจพิจารณาถึงเหตุผลความจำเป็น ตลอดจนความเหมาะสม และประโยชน์ของหน่วยงาน ซึ่งแม้ผู้ฟ้องคดีอาจไม่พอใจ แต่การดำเนินการของผู้ถูกฟ้องคดีที่ 2 เป็นการใช้อำนาจทางบริหารในฐานะนายจ้าง ที่จะจัดสรรคนไปปฏิบัติหน้าที่ เพื่อประโยชน์ของทางราชการได้ตามสมควร ประกอบกับไม่มีกฎหมายหรือสัญญาข้อใด ที่ห้ามนายจ้างโยกย้ายข้าราชการลูกจ้าง ไปปฏิบัติหน้าที่ในหน่วยงานอื่นของตน เมื่อคำสั่งของผู้ถูกฟ้องคดีที่ 2 ที่ให้ผู้ฟ้องคดีไปทำงานที่วิทยาเขตพระแก้ว เป็นความสมัครใจของผู้ฟ้องคดีเอง และไม่ได้สร้างผลกระทบต่ออัตราเงินเดือนตามสัญญาจ้าง คำสั่งของผู้ถูกฟ้องคดีที่ 2 จึงชอบด้วยกฎหมาย


	 ส่วนเมื่อครบกำหนดเวลาแล้ว มิได้มีคำสั่งให้ย้ายผู้ฟ้องคดีกลับ ก็เป็นอำนาจของผู้ถูกฟ้องคดีที่ 2 ที่จะใช้ดุลพินิจเพื่อให้เกิดประโยชน์แก่หน่วยงาน ซึ่งหากผู้ฟ้องคดีเห็นว่าเป็นการไม่ชอบก็อาจบอกเลิกการจ้าง โดยบอกกล่าวล่วงหน้า 1 เดือน


	สำหรับค่าเสียหายที่ว่าต้องเสียสิทธิได้รับเงินเพิ่มเดือนละ 1,200 บาท นั้น เนื่องจากผู้ที่จะได้รับเงินเพิ่มดังกล่าว ต้องผ่านการประเมินผลงาน จึงยังไม่แน่นอนว่าหากได้ย้ายกลับไปทำงานที่เดิม ผู้ฟ้องคดีจะผ่านการประเมิน จนได้รับเงินเพิ่มดังกล่าวหรือไม่ ส่วนค่าเสียหายเรื่องค่ารถไป-กลับระหว่างอำเภอพระแก้วกับตัวจังหวัด ก็มีข้อเท็จจริงว่าทางมหาวิทยาลัยฯ ได้จัดรถรับส่งให้ แต่ผู้ฟ้องคดีไม่ใช้บริการโดยอ้างเรื่องเวลา

นอกจากนี้ ในส่วนค่าเสียหายทางสุขภาพและจิตใจ แม้จะเกิดขึ้นก็มิใช่ผลโดยตรงจากการดำเนินการตามสัญญาจ้าง อีกทั้งการดำเนินการของผู้ถูกฟ้องคดีที่ 2 ก็ไม่ได้เป็นไปโดยมีอคติหรือมีเจตนากลั่นแกล้งผู้ฟ้องคดี ผู้ถูกฟ้องคดีที่ 1 จึงไม่ต้องชดใช้ค่าเสียหายแก่ผู้ฟ้องคดี การที่ศาลปกครองชั้นต้นพิพากษายกฟ้องนั้น  ศาลปกครองสูงสุดเห็นพ้องด้วย จึงพิพากษายืนตามศาลปกครองชั้นต้น

 	ไม่ต้องเสียใจไปนะคุณเบาหวิว มองโลกให้สวยกันหน่อย!! คงไม่มีใครได้สมดังใจทุกอย่าง แต่อย่างน้อยก็ยังได้เดินตามความฝัน จงใช้พลังความสามารถที่มีในตัวเองตั้งใจทำงานให้ดีที่สุด...

 สถานีที่ 9 ทำเพื่อหลวง

เทียบเคียงคำพิพากษาศาลปกครองสูงสุด
คดีหมายเลขแดงที่ อ.129/2553

รูปภาพ ภาพการ์ตูนชานชลาสถานีรถไฟ และมีป้ายภายในป้ายมีข้อความว่า ทำเพื่อหลวง

	ทำงานราชการมันก็ดีตรงที่ว่า ได้หยุดเสาร์ - อาทิตย์ และวันหยุดนักขัตฤกษ์ แหมช่างสุขใจเสียนี่กระไร แต่ถ้าเผอิ๊ญวันหยุดสุดหรรษาของคุณนั้น เกิดมีงานหลวงเข้ามาให้ทำแล้วก็เผอิ๊ญอีกเหมือนกันที่คุณก็มีธุระปะปังของคุณ ที่แพลนไว้ล่วงหน้าเป็นแรมเดือนอยู่แล้วอืม...ระหว่างงานหลวงที่มาแบบฉุกละหุก กับงานราษฎร์ที่วางโปรเจคมานาน จะทำยังไงดีหนอ... ไหนลองมาดูตัวอย่างข้างล่างนี้กันดีกว่าว่าเค้าแก้ปัญหานี้อย่างไร

	เหนือเมฆทำงานเป็นลูกจ้างชั่วคราว ในตำแหน่งพนักงานขับรถของกรมสรรพากร เมื่อกรมสรรพากรมีงานสัมมนาที่จังหวัดประจวบคีรีขันธ์ ในระหว่างวันที่ 10-11 กรกฎาคม 2543โดยทางฝ่ายพัสดุครุภัณฑ์ ได้จัดรถตู้จำนวน 8 คัน พร้อมพนักงานขับรถให้ออกเดินทางจากกรมสรรพากร ในวันอาทิตย์ที่ 9 กรกฎาคม 2543 เวลา 13.00 น.

และเดินทางกลับในวันอังคารที่ 11 กรกฎาคม 2543 เวลา 14.00 น. คนที่มี่ชื่อต้องไปขับรถ ก็พากันไปลงชื่อรับทราบการปฏิบัติงานแต่โดยดี แต่...ไม่ใช่กับทุกคนป่ะ!!!

	เหนือเมฆเกิดอาการหัวฟัดหัวเหวี่ยงเมื่อได้ทราบว่าตนมีชื่อ เป็นหนึ่งในพนักงานขับรถที่ต้องขับรถพาเจ้าหน้าที่ไปงานสัมมนานี้ ทำไมละ ก็วันอาทิตย์มันเป็นวันหยุดนี่น่า คนมีธุระต้องไปรับของมาขายที่ตลาดนัด หารายได้เสริมมาเลี้ยงลูกเมีย จะไปได้ยังไงกันเล่า ใครๆ ก็รู้ว่าตนมีอาชีพเสริมขายของตลาดนัดทุกเสาร์ อาทิตย์มาตั้งนานแล้ว กว่าจะจองแผงขายได้ ต้องไปต่อคิวจองตั้งครึ่งค่อนวัน แล้วจะให้มาทิ้งไปง่ายๆ เพื่อที่จะต้องไปขับรถในวันหยุดเนี่ยนะ แค่เงินเดือนลูกจ้างชั่วคราวมันจะไปพออะไร ไหนจะค่าเทอมลูก ค่าน้ำ ค่าไฟ ค่าเช่าบ้าน ค่ากิน โอ้ยค่านู่น นี่ นั่นอีกเยอะแยะไปหมด แล้วไอ้ตอนที่จับสลากหาคนขับรถไปก็ไม่ได้อยู่ด้วยซะหน่อย เพราะออกไปปฏิบัติงานข้างนอก ยังให้คนอื่นมาจับสลากแทนอีก ไอ้คนที่จับแทนก็ดั๊นมือดีจับได้ชื่อตนซะด้วย ตอนใส่ชื่อในใบงานก็ไม่ถามความสมัครใจ รึเหตุจำเป็นของตนเลยสักนิดว่าไปได้หรือเปล่า อยู่ก็ไม่ได้อยู่ จับก็ไม่ได้จับ ยังโดนมัดมือชกให้ไปอีก ทำแบบนี้มันไม่ยุติธรรมชัดๆ เลย ว่าแล้วก็ประกาศจุดยืนของตนว่าไม่ไป ไม่เซ็นต์รับทราบอะไรทั้งนั้น ต่อหน้าเพื่อนๆ ทุกคน


	เมื่อถึงวันเดินทางพนักงานขับรถทุกคนก็มาตามนัดหมาย ยกเว้นนายเหนือเมฆเข้าทำนองว่า ลูกผู้ชายพูดคำไหนต้องคำนั้น บอกไม่มาก็ต้องไม่มาสิ โชคดีที่วันนั้นใช้รถไม่ครบ 8 คัน เพราะมีเจ้าหน้าที่บางคนเกิดเปลี่ยนใจขับรถไปเองไม่งั้นล่ะเกิดเรื่องแน่ แต่ถึงกระนั้นก็เถอะ ทางฝ่ายพัสดุครุภัณฑ์ก็ได้ให้เหนือเมฆทำหนังสือชี้แจง ถึงเหตุผลที่ไม่ยอมมาขับรถในวันนั้น เมื่อนายเหนือเมฆได้รับหนังสือ อะดรีนาลีนภายในตัวก็พลุ่งพล่านมันจะอะไรกันหนักหนาเนี่ย รถก็ใช้ไม่ครบ 8 คันซะหน่อย ยังจะมาให้ชี้แจงอะไรอีก นี่มันหาเรื่องกลั่นแกล้งกันชัดๆ มือกำหนังสือฉบับนั้นเดินปึงปังเข้าไปในห้องหัวหน้าฝ่ายพัสดุครุภัณฑ์ เมื่อเห็นหัวหน้าฝ่ายฯ ซึ่งคุยงานกับพนักงานขับรถอีกคนหนึ่งอยู่ ความโมโหโกรธาไหลเวียนไปทั่วร่างกาย ไม่ทันยั้งคิดอะไร ไม่สนใจว่าจะมีใครอยู่ในห้องนั้นมั่ง เขวี้ยงหนังสือที่ให้ชี้แจงเหตุผลในมือใส่หัวหน้าฝ่ายฯ พร้อมผรุสวาทใส่ชุดใหญ่ ก็แหมนะ คนมันของขึ้น โกรธจนไม่เห็นหน้าอินทร์หน้าพรหมที่ไหนแล้ว จะให้เข้าไปแล้วเจรจากันดีๆ น่ะเหรอ ไม่มีทาง NO WAY!!!


	เดือดร้อนถึงพนักงานขับรถที่อยู่ในห้องนั้น ต้องลากตัวนายเหนือเมฆออกมาสงบสติอารมณ์ข้างนอก ก่อนที่เรื่องราวจะลุกลามบานปลายใหญ่โตขัดคำสั่งผู้บังคับบัญชาแทนที่จะสำนึกผิด ยังมาทำวาจากระโชกโฮกฮาก

ข่มขู่อาฆาตมาดร้ายผู้บังคับบัญชา ใช้คำพูดไม่สุภาพในสถานที่ราชการ ไม่เกรงกลัวกฎข้อบังคับทางราชการ ผิดวินัยร้ายแรงแบบนี้ ปล่อยไว้เป็นเยี่ยงอย่างแก่พนักงานขับรถคนอื่นคงไม่เหมาะสมเป็นแน่แท้ ฝ่ายพัสดุครุภัณฑ์จึงส่งเรื่องให้กองการเจ้าหน้าที่พิจารณาลงโทษทางวินัย ยกเลิกการจ้างและไม่ต่อสัญญาจ้างนายเหนือเมฆ และแน่นอนผลออกมาคือ อนุมัติให้ยกเลิกการจ้างงานนายเหนือเมฆตั้งแต่วันที่ 1 กันยายน 2543

	เหนือเมฆยื่นอุทธรณ์ถึงอธิบดีกรมสรรพากร และผู้อำนวยการกองคลัง ก็มารังแกกลั่นแกล้งกันก่อนนี่นา มีอย่างที่ไหนให้ไปทำงานในวันหยุด โดยไม่ถามความสมัครใจกันก่อนว่าไปได้ไหม มันเป็นสิทธิของตนไหมล่ะที่จะไม่ไป ในเมื่อมันเป็นวันหยุดนะไม่ใช่วันทำงาน แต่ทางกรมสรรพากรพิจารณาแล้วเห็นว่า ข้อเท็จจริงก็ยังคงเป็นเช่นเดิม จึงแจ้งเหนือเมฆว่ายังไงๆ ก็เลิกจ้าง ไม่ต่อสัญญาแน่นอน คอนเฟิร์ม!!!


	 จะมายกเลิกสัญญากันง่ายๆ ได้อย่างไร ก็ในเมื่อเซ็นต์สัญญาจ้างกันไปแล้วว่าจ้าง 1 ปี จะมายกเลิกก่อน ก็ถือว่าผิดสัญญาน่ะสิ ไม่ได้ๆๆ เรื่องนี้ต้องถึงศาลปกครองแน่ๆ แล้วนายเหนือเมฆก็มาฟ้องศาลปกครอง ขอให้ศาลมีคำสั่งยกเลิกคำสั่งเลิกจ้างที่ไม่เป็นธรรม ให้กรมสรรพากรชดใช้ค่าเสียหายให้ตนที่ไม่ได้ทำงาน ตั้งแต่มีคำสั่งเลิกจ้างจนถึงวันที่มีคำพิพากษา โดยกำหนดค่าเสียหายนับจากวันถูกเลิกจ้าง เป็นค่าจ้างเดือนละ 4,700 บาท รวมเป็นเงิน 205,376 บาท และดอกเบี้ยในอัตราที่กฎหมายกำหนด นับแต่วันที่ถูกเลิกจ้างจนกว่าจะชำระเสร็จ ค่าใช้จ่ายต่างๆ ในการฟ้องคดี รวม 30,000 บาท รวมเป็นค่าเสียหายทั้งสิ้น 235,376 บาท



59

	เรื่องราวอีรุงตุงนังยืดเยื้อมาถึงศาลปกครองสูงสุด เพราะเมื่อ ศาลปกครองชั้นต้นพิพากษาว่า คำสั่งเลิกจ้างนายเหนือเมฆ เป็นการเลิกจ้างที่ไม่ชอบด้วยหลักเกณฑ์และเงื่อนไขเกี่ยวกับการจ้าง กรมสรรพากรจึงต้องชดใช้เงินให้กับนายเหนือเมฆ ตามอัตราเงินเดือนค่าจ้างตั้งแต่วันที่1 กันยายน 2543 ซึ่งเป็นวันยกเลิกสัญญาจ้างจนถึงวันที่ 30 กันยายน 2543 ซึ่งเป็นวันครบกำหนดสัญญาจ้าง พร้อมดอกเบี้ยร้อยละ 7.5 ต่อปีนับแต่วันที่กรมสรรพากรจะต้องจ่ายค่าจ้างเดือนกันยายน 2543 จนกว่าจะชำระเสร็จ ทางฝ่ายนายเหนือเมฆก็ได้ยื่นอุทธรณ์ว่าจริงๆ แล้ว กรมสรรพากรจะต้องจ้างตนต่อไปจนกว่าตนจะเสียชีวิต หรือทำผิดวินัยร้ายแรงหรือลาออกจากราชการ เพราะฉะนั้น ตนจึงสมควรที่จะได้รับเงินจำนวน 235,379 บาท ตามที่ได้แจ้งไว้ในคำฟ้อง ส่วนกรมสรรพากรก็ยืนกรานว่า การที่มีคำสั่งเลิกจ้างนายเหนือเมฆเป็นการใช้ดุลพินิจที่เหมาะสม เป็นธรรมและชอบด้วยกฎหมายแล้ว และในการต่อสัญญาจ้างของลูกจ้างชั่วคราวนั้นจะทำเป็นปีต่อปี ไม่อาจคาดเดาได้ว่าจะต้องจ้างนายเหนือเมฆไปตลอดชีวิต เพราะฉะนั้นแล้วไม่จำเป็นที่จะต้องชดใช้ค่าเสียหายแต่อย่างใด

	 ศาลปกครองสูงสุดพิจารณาแล้วเห็นว่า ในหลักเกณฑ์และวิธีปฏิบัติเรื่องการบริหารงานบุคคลลูกจ้างชั่วคราว กำหนดไว้ว่า การเลิกจ้าง วินัย การรักษาวินัย และการดำเนินการทางวินัยของลูกจ้างชั่วคราว ให้อยู่ในดุลพินิจของส่วนราชการ ที่จะพิจารณาตามความเหมาะสมและเป็นธรรม ซึ่งเมื่อนายเหนือเมฆได้รับคำสั่งจากผู้บังคับบัญชา ให้ไปปฏิบัติหน้าที่ขับรถยนต์เพื่อนำเจ้าหน้าที่ไปสัมมนาในวันที่ 9 กรกฎาคม 2543 แต่กลับอ้างเหตุผลว่าต้องไปรับสินค้าเพื่อนำมาขายเป็นรายได้เสริม จึงไม่สามารถปฏิบัติหน้าที่ในวันนั้นได้ เมื่อได้รับคำสั่งให้ปฏิบัติหน้าที่ราชการ แต่ไม่ปฏิบัติตามโดยไม่มีเหตุผลอันสมควร จึงแสดงว่าเป็นการจงใจขัดคำสั่ง หรือหลีกเลี่ยงไม่ปฏิบัติตามคำสั่งของผู้บังคับบัญชา และละทิ้งหน้าที่ราชการโดยไม่มีเหตุอันสมควร


	แต่บังเอิญว่าเมื่อวันที่ 9 กรกฎาคม 2543 มีการใช้รถยนต์ไม่ครบตามจำนวนที่เตรียมไว้ ความเสียหายจึงไม่ได้เกิดขึ้น แต่ถ้าหากว่าในวันนั้นเกิดมีการใช้รถครบตามจำนวนที่เตรียมไว้ การที่นายเหนือเมฆไม่มาขับรถในวันนั้น ย่อมเป็นเหตุให้เจ้าหน้าที่ไปเข้าร่วมสัมมนาไม่ได้ ก่อให้เกิดความเสียหายอย่างร้ายแรงแน่นอน การกระทำของเหนือเมฆ จึงเข้าข่ายก่อให้เกิดความเสียหายแก่ราชการอย่างร้ายแรง


	เมื่อนายเหนือเมฆไม่ปฏิบัติหน้าที่ราชการ ตามคำสั่งของผู้บังคับบัญชาโดยไม่มีเหตุอันสมควร การที่กรมสรรพากรบอกเลิกจ้าง จึงเป็นการใช้ดุลพินิจที่เหมาะสมและเป็นธรรมตามหลักเกณฑ์ และวิธีปฏิบัติเรื่องการบริหารงานบุคคลลูกจ้างชั่วคราวแล้ว

ไม่จำเป็นที่จะต้องชดใช้ค่าเสียหายให้แก่นายเหนือเมฆ อันเกิดจากการบอกเลิกสัญญาแต่อย่างใด

	 คำพิพากษาของศาลปกครองชั้นต้นนั้น ศาลปกครองสูงสุดไม่เห็นพ้องด้วย พิพากษากลับเป็นยกฟ้อง และคืนค่าธรรมเนียมศาลทั้งหมดให้แก่กรมสรรพากร


	 จ๋อยล่ะสิงานนี้ เหนือเมฆเอ๋ย


	 เมื่อมีหน้าที่ที่เราต้องปฏิบัติตามหน้าที่นั้น บางครั้งบางคราวเราก็ต้องยอมสละเวลาส่วนตัว เพื่อทำหน้าที่ซึ่งเป็นของส่วนรวม อย่ามองแค่เรื่องของเราเป็นสำคัญ ก็ถือซะว่าอุทิศเวลาให้หลวงบ้าง แต่ถ้าเกิดติดธุระปะปังที่สำคัญขึ้นมาจริงๆ ก็ไปอธิบายเหตุผลให้ฟังสักนิด ไม่ใช่หนีหายไปเฉยๆ ทุกปัญหามีทางออกเสมอ...จริงไหม

 สถานีที่ 10 เกินสิทธิ

เทียบเคียงคำพิพากษาศาลปกครองสูงสุด
คดีหมายเลขแดงที่ อ.819/2556

รูปภาพ ภาพการ์ตูนชานชลาสถานีรถไฟ และมีป้ายภายในป้ายมีข้อความว่า เกินสิทธิ

	 ถ้าเกิดว่าคุณเข้าทำงานในหน่วยงานของรัฐจะตำแหน่งอะไรก็แล้วแต่แล้วก็ได้รับเงินเดือนตามปกติ อยู่ๆวันหนึ่งเจอแจ็กพอตดวงซวย!! ทางหน่วยงานมาบอกว่า มีความคลาดเคลื่อนเรื่องเงินเดือนที่เราได้รับอยู่ เพราะเป็นจำนวนเงินที่มากเกินกว่าควรจะได้รับจริง จะต้องปรับลดเงินเดือนที่เคยได้จากเดิม และยังจะให้คืนเงินส่วนต่างที่เคยได้รับในแต่ละเดือนที่ผ่านมา เป็นคุณจะทำไง??

	 มาดูบทเรียนจากคดีนี้กัน ณ บัด Now

	นางสาวเอแคลร์ สาวมั่นผู้ไม่เคยยอมใคร เรียนจบปริญญาตรี วุฒิการศึกษาวิทยาศาสตรบัณฑิต (คณิตศาสตร์) จบปุ๊บก็ได้เข้ามาเป็นลูกจ้างชั่วคราว ในตำแหน่งอาจารย์ สาขาคณิตศาสตร์ของมหาวิทยาลัยชาญศาสตร์ อยู่ในเมืองบางกอก เริ่มทำงานครั้งแรกในปี 2549 ได้ค่าจ้างเดือนละ 7,360 บาท

และต่อสัญญาจ้างอีกครั้งในปี 2550 ได้ค่าจ้างเดือนละ 7,630 บาท แต่ก็ลาออกก่อนครบสัญญา เพราะจะไปเรียนต่อปริญญาโท (ภาคพิเศษ) สาขาคณิตศาสตร์

	พอลาออกปุ๊บ มหาวิทยาลัยชาญศาสตร์ก็เกิดปัญหางานล้นคน จึงเรียกตัวนางสาวเอแคลร์เข้ามาเป็นอาจารย์สัญญาจ้างเป็นกรณีพิเศษโดยไม่ต้องสอบคัดเลือก เพราะเห็นว่าทำงานดีและเคยทำงานกับที่นี่มาก่อน โดยได้มีคำสั่งที่ 22/2551 จ้างนางสาวเอแคร์ตั้งแต่วันที่ 18 ธันวาคม 2550 - 30 กันยายน 2551 ค่าจ้างเดือนละ 9,700 บาท และทำสัญญาจ้างตามคำสั่งดังกล่าว เมื่อครบกำหนดตามสัญญาจ้าง ก็มีคำสั่งจ้างนางสาวเอแคลร์ต่ออีก ตั้งแต่วันที่ 1 ตุลาคม 2551 - 30 กันยายน 2552 ค่าจ้างเดือนละ 9,700 บาท และได้ทำสัญญาจ้าง ลงวันที่ 28 พฤศจิกายน 2551 ซึ่งก็เป็นไปตามคำสั่งจ้างด้วยชีวิตของเอแคลร์ก็ลั้นลา ฮาเฮกับการสอนและการเรียนไป โดยไม่รู้ว่าปัญหากำลังจะมาถึงตัว


	เพราะในเวลาต่อมาทางมหาวิทยาลัยฯ ตรวจพบว่าคำสั่งที่ 22/2551 ที่สั่งจ้างนางสาวเอแคลร์ผิดพลาดไป เพราะอัตราเงินเดือน 9,700 บาท เป็นของผู้ที่จบวุฒิการศึกษาปริญญาโทไม่ใช่ปริญญาตรี ซึ่งจริงๆ ที่ถูกต้อง คือ 7,940 บาท...เลยออกคำสั่งแก้ไขคำสั่งที่ 22/2551 ในส่วนอัตราค่าจ้างให้ถูกต้อง ตั้งแต่วันที่ 18 ธันวาคม 2550 เป็นต้นไป และมีหนังสือแจ้งให้นางสาวเอแคลร์ทราบ และแจ้งให้คืนเงินที่รับเกินสิทธิไปตั้งแต่วันที่ 18 ธันวาคม 2550 - 29 กรกฎาคม 2552 เป็นเงิน 35,912 บาท ภายในวันที่ 21 มกราคม 2553 หากไม่ชำระจะระงับการจ่ายเงินเดือน เพื่อนำเงินส่วนที่ชำระเกินสิทธิกลับคืนต่อไป


	แต่เอ!!! ทำไมแก้ไขเฉพาะคำสั่งการจ้าง แต่สัญญาจ้างกลับยังไม่ได้แก้ไข...และหลังจากเดือนกรกฎาคม 2552 เป็นต้นมา ทางมหาวิทยาลัยชาญศาสตร์ ก็ได้จ่ายเงินเดือนให้แก่นางสาวเอแคลร์ เดือนละ 7,940 บาท แทน หายไปจากเดิมตั้ง 1,760 บาทต่อเดือน ว้า!!! แย่จัง นางสาวเอแคลร์เห็นว่าตนเองไม่ได้ผิดอะไร จึงมีหนังสือถึงมหาวิทยาลัยชาญศาสตร์ ขอให้ทบทวนการเรียกเงินคืนที่ได้รับเกินสิทธิ และขอให้ยกเลิกการระงับจ่ายเงินเดือนของตนเอง ทางมหาวิทยาลัยชาญศาสตร์แจ้งว่า นางสาวเอแคลร์ยังคงต้องคืนเงินที่ได้รับเกินสิทธิไป แต่เพื่อไม่ให้เดือดร้อนเกินไปนักก็สามารถผ่อนชำระได้


	ในระหว่างที่มีการทวงเรื่องเงินเรื่องทองกัน มหาวิทยาลัยชาญศาสตร์ก็มีคำสั่งจ้างพนักงานสัญญาจ้างของปี 2553 โดยมีชื่อนางสาวเอแคลร์ด้วย ค่าจ้างเดือนละ 7,940 บาท ตั้งแต่วันที่ 1 ตุลาคม 2552 – 30 กันยายน 2553

โดยยังไม่มีการทำสัญญาจ้างระหว่างกัน เพราะเธอคิดว่าตนเองควรจะได้เงินเดือน 9,700 บาท ไม่ใช่ 7,940 บาท

	ซึ่งนางสาวเอแคลร์ก็ยังไปทำงานที่มหาวิทยาลัยอยู่ตามปกติ...


	แต่ทำไปทำมากลับโดนระงับการจ่ายเงินเดือน ตั้งแต่วันที่ 1 มกราคม 2553 เป็นต้นมา ซะงั้น!! และต่อมามหาวิทยาลัยชาญศาสตร์มีหนังสือแจ้งว่า ยุติการจ้างนางสาวเอแคลร์ ตั้งแต่วันที่ 1 มิถุนายน 2553 เป็นต้นไป


	เดือดร้อนสิครานี้ ให้หาเงินมาใช้คืน ตัดเงินเดือน และยังตกงานอีก มันเกินจะทนแล้ว!!! อย่างงี้มันยอมไม่ได้ละ ฉันทำผิดอะไร เงินเดือน 9,700 บาท ทางมหาวิทยาลัยก็เป็นฝ่ายพิมพ์สัญญาจ้าง พิมพ์คำสั่งและกำหนดมาเอง ก็ระบุจำนวนเท่านี้ เป็นความผิดของทางมหาวิทยาลัยเอง แล้วทำไมฉันต้องมารับผิดชอบ และยังไงก็ต้องผูกพันกันตามสัญญาจ้างสิ สัญญาจ้างว่าให้จ่ายยังไงก็ต้องจ่ายตามนั้นสิ!!!


	ไม่ไหวจะเคลียร์ละ ขอยืนกอดอก กลอกตาบน ทำปากเชิด แป๊บ!!!


	คราวนี้เรื่องเลยมาถึงศาลปกครองในบัดดล นางสาวเอแคลร์ (ผู้ฟ้องคดี)ฟ้องมหาวิทยาลัยชาญศาสตร์ (ผู้ถูกฟ้องคดี) เพื่อให้ศาลสั่งให้ผู้ถูกฟ้องคดี จ่ายเงินส่วนต่างของค่าจ้างที่ได้รับไม่ครบถ้วน ของเดือนสิงหาคม - ธันวาคม 2552 เดือนละ 1,760 บาท รวมเป็นเงิน 8,800 บาท รวมทั้ง ให้ผู้ถูกฟ้องจ่ายค่าจ้างรายเดือนของตนเอง ที่ถูกระงับไว้ของเดือนมกราคม - มีนาคม 2553 เดือนละ 9,700 บาท รวมเป็นเงิน 29,000 บาท


	 ศาลปกครองสูงสุดวินิจฉัยว่า เมื่อในขณะที่มีคำสั่งจ้างผู้ฟ้องคดี ผู้ฟ้องคดีมีเพียงวุฒิการศึกษาปริญญาตรี คือ วิทยาศาสตร์บัณฑิต (คณิตศาสตร์) ผู้ฟ้องคดีจึงต้องได้รับอัตราค่าจ้างเดือนละ 7,940 บาท ตามวุฒิการศึกษาปริญญาตรีในขณะนั้น จึงจะถูกต้องและชอบด้วยกฎหมาย ประกอบกับการที่ผู้ฟ้องคดีเคยทำงานเป็นอาจารย์สอนวิชาคณิตศาตร์กับผู้ถูกฟ้องคดีมาก่อน โดยได้รับเงินเดือนตามวุฒิปริญญาตรีและได้ลาออกไป เมื่อผู้ฟ้องคดีกลับเข้าทำงานที่จ้างกับผู้ถูกฟ้องคดีอีก โดยยังมีวุฒิการศึกษาปริญญาตรีเช่นเดิม จึงย่อมต้องทราบว่าพึงได้รับค่าจ้างรายเดือน ตามวุฒิปริญญาตรีเดือนละ 7,940 บาท ไม่ใช่ 9,700 บาท ส่วนการที่ผู้ถูกฟ้องคดีไม่ได้ดำเนินการแก้ไขสัญญาจ้างลูกจ้างชั่วคราวเข้าปฏิบัติงาน ระหว่างผู้ถูกฟ้องคดีกับผู้ฟ้องคดี ลงวันที่ 28 พฤศจิกายน 2551 ในส่วนค่าจ้างให้ถูกต้องตามวุฒิปริญญาตรีของผู้ฟ้องคดี ข้อสัญญาจ้างจึงไม่สอดคล้องกับคำสั่งแก้ไขอัตราค่าจ้าง กรณีจึงต้องตีความสัญญาจ้างโดยพิจารณาถึงเจตนาอันแท้จริง มากกว่าถ้อยคำให้ตรงตามเจตนาของคู่สัญญา และตามความประสงค์ในทางสุจริต ตามมาตรา 171 และมาตรา 368 แห่งประมวลกฎหมายแพ่งและพาณิชย์ จึงเห็นได้ว่า ผู้ถูกฟ้องคดีมีเจตนาจ้างผู้ฟ้องคดีโดยให้ค่าจ้างตามวุฒิการศึกษา

และผู้ฟ้องคดีมีวุฒิการศึกษาระดับปริญญาตรี จึงต้องเป็นอัตราค่าจ้างวุฒิปริญญาตรี คือ เดือนละ 7,940 นับแต่วันที่ 18 ธันวาคม 2550 เป็นต้นไป

	ฉะนั้น ผู้ถูกฟ้องคดีจึงไม่จำเป็นต้องคืนเงินค่าจ้างส่วนต่าง ที่ผู้ฟ้องคดีได้รับเกินสิทธิเดือนละ 1,760 บาท นับแต่วันที่ 1 สิงหาคม 2552 - 31 ธันวาคม 2552 เป็นเวลา 5 เดือน ให้แก่ผู้ฟ้องคดี


	นอกจากนี้ การที่ผู้ฟ้องคดียังคงทำงานที่จ้างกับผู้ถูกฟ้องคดี ตั้งแต่วันที่ 1 ตุลาคม 2552 - 31 พฤษภาคม 2553 แม้ว่าผู้ฟ้องคดีจะมิได้ตกลงทำสัญญาจ้างก็ตาม ผู้ฟ้องคดียังคงมีสิทธิได้รับค่าจ้างเดือนละ 7,940 บาท และผู้ถูกฟ้องคดีมีหน้าที่จ่ายค่าจ้างรายเดือนให้แก่ผู้ฟ้องคดี ตั้งแต่วันที่ 1 มกราคม 2553 - 31 พฤษภาคม 2553 รวม 5 เดือน เป็นเงิน 39,700 บาท แต่ผู้ฟ้องคดีขอให้ศาลมีคำพิพากษา ให้ผู้ถูกฟ้องคดีจ่ายค่าจ้างที่ระงับการจ่าย นับตั้งแต่วันที่ 1 มกราคม - 31 มีนาคม 2553 รวม 3 เดือน ดังนั้น ผู้ฟ้องคดีจึงมีสิทธิได้รับค่าจ้างที่ถูกระงับการจ่ายไป เป็นเงิน 23,820 บาท


	 ศาลปกครองสูงสุดพิพากษาให้ผู้ถูกฟ้องคดีจ่ายค่าจ้าง ในส่วนที่ผู้ถูกฟ้องคดีระงับการจ่ายให้ผู้ฟ้องคดี ในระหว่างวันที่ 1 มกราคม 2553 – 31 มีนาคม 2553 เดือนละ 7,940 บาท เป็นเงินจำนวน 23,820 บาท ภายใน 30 วัน นับแต่วันที่มีคำพิพากษา และให้คืนค่าธรรมเนียมศาลตามส่วนแห่งการชนะคดี

	 มีสิทธิได้เท่าไหร่ก็จงพอใจในสิ่งที่ได้นะ คุณเอแคลร์ ถ้าอยากได้มากกว่านี้ก็ต้องยกระดับความรู้ตนเองให้สูงขึ้น สำหรับหน่วยงานของรัฐก็ต้องขอฝากย้ำเตือนว่า เรื่องเงินๆ ทองๆ แบบนี้ ต้องละเอียดถี่ถ้วนกันนิดนึง เห็นไหม!! พอผิดพลาดแล้วก็เกิดเป็นปัญหายุ่งยากตามมา เสียความรู้สึก เสียเวลา เสียเงินเสียทอง ชีวิตวุ่นวาย ไม่คุ้มกันเลย

	 และที่นี่...สถานีคดีปกครอง 5 ก็ขอจบเรื่องนี้ลง ด้วยประการฉะนี้แล...

